
INTRODUCTION. 


Après  la  victoire  signalée  qui  sauva 
la  France  de  l'invasion  musulmane, 
Charles -Martel,  s'il  faut  en  croire  une 
vague  tradition,  déposa  son  épée  dans 
une  modeste  chapelle  dédiée  à  sainte 
Catherine.  Entre  les  mains  de  Jeanne 
d'Arc,  cette  même  épée  devait  servir 
une  seconde  fois  à  délivrer  la  France. 
Par  suite  des  malheurs  du  temps, 
Toratoire  de  sainte  Catherine,  à  moitié 
démoli,  était  presque  oublié,  vers  la 
fin  du  XIV®  siècle,  au  milieu  des  bois 
épais  qui  couvraient  alors  en  partie  la 
paroisse  de  Sainte -Maure.  Un  miracle 
opéré  en  io75,  a  prière  et  requcste 
de  Madame  sainte  Katherine,  en  faveur 
de  Jehan  Godefroy,  prud'homme  du 

pays  de  Fierbois,  rendit  à  ce  sanctuaire 
son  éclat  et  sa  célébrité. 

((  lehan  Godefroy,  demourant  au  lieu 
de  Fierboys ,  estoit  en  celuy  tems  en  telle 
maladie  que  il  fust  sept  ans  sans  ce  que 
il  se  peust  ayder  de  membre  que  il  eust  ; 
et  failloit  qu'il  fust  tourné  de  l'une  place 
en  l'autre  ;  et  ne  Ycoyt  goutte.  Et  tous  les 
iours  failloit  que  en  ung  drap  fust  mis 
et  tourné.  Avint  a  cest  bon  homme  que 
iapiecza  avoit  eu  une  cliappelle  de  Madame 
sainte  Katherine  en  ung  lieu ,  lequel  estoit 
plain  de  grans  boys ,  de  buissons  et  ronces. 
Et  si  n'estoit  nul  qui  y  peust  avenir.  Il  luy 
avinst  en  devocion  et  luy  fut  advis  que  se 
il  faisoit  sa  neufiesme  en  celuy  lieu ,  que  il 
luy  amenderoit.  Si  fist  tant  que  par  ses 
Yaletz,  a  force  de  coignées  et  de  ferre- 
mens ,  que  ils  firent  une  sente  par  laquelle 
il  fust  apporté  oudit  lieu.  Et  tantost  qu'il 
fut  dedans  ladite  chappelle,  avant  que  sa 
neufiesme  fut  achevée ,  il  vit  bien  et  cler, 
et  fut  sains  et  guéri  de  tous  ses  membres. 
Et  encores  est  en  aussi  bon  point,  comme 
il  fut  oncques,  la  mercy  Dieu  et  Madame 
sainte  Katherine.  » 


Le  sanctuaire  fut  restauré  sur-le- 
champ,  car  dans  le  cours  de  l'année 
1575,  Hylaire  Hobert,  paroissien  de 
Saint  Espain,  faisait  la  chappelle  de 
Madame  sainte  Katherine  de  Fierboys; 
si  en  desplaisoit  a  sa  femme  et  en  estait 
trop  marrie. 

Le  bruit  des  merveilles  qui  s'opé- 
raient à  Fierbois  se  répandit  promple- 
ment  de  tous  côtés,  et  inspira  la  plus 
vive  confiance  dans  l'intercession  de 
sainte  Catherine.  Le  nom  de  cette  glo- 
rieuse vierge  était  invoqué  pour  la  gué- 
rison  de  toute  sorte  de  maladies,  et 
les  pè'erins  accouraient  en  foule  à  son 
autel  de  toutes  les  provinces  de  France. 
La  reconnaissance  inspira  les  vers  sui- 
vants : 

Telle  Dame  doit  on  servir, 
Car  il  n'en  peut  que  bien  venir. 
Si  la  prions  dévotement , 
Quant  vendra  au  defmement , 
De  Paradis  arons  la  gloire, 
Quant  en  nous  n'ara  plus  mémoire. 


Ce  qui  semble  surtout  digne  de  re- 
marque, c'est  que  les  chevaliers,  les 
gens  d'armes ,  les  voyageurs  ou  les 
paysans  qui  tombaient  entre  les  mains 
des  Anglais,  dont  les  bandes  armées 
siîlonnaient  alors  la  France  entière, 
se  recommandaient  à  sainte  Catherine 
pour  obtenir  leur  délivrance,  et  fai- 
saient vœu  d'aller  en  pèlerinage  à  sa 
chapelle  de  Fierbois  s'ils  étaient  ren- 
dus à  la  liberté. 

Le  livre  des  Miracles  de  Madame 
sainte  Katherine  contient  le  récit  de 
ces  divers  pèlerinages,  récit  parfois 
très-pittoresque,  et  olïrant  une  véri- 
table importance  historique.  Ce  Recueil 
manuscrit  se  trouve  à  la  Bibliothèque 
impériale  sous  le  numéro  7555.  11  com- 
mence à  l'année  1575,  et  finit  en  1470. 
Mieux  peut-être  que  dans  les  grandes 
chroniques  du  temps ,  on  y  voit  la  pein- 
ture fidèle  des  maux  qui  désolaient  nos 
provinces.  Sous  le  règne  de  l'infortuné 
Charles  VI,  le  pouvoir  était  faible,  et, 


ce  qui  est  plus  déplorable,  il  était 
méprisé.  Nos  villes  et  nos  campagnes 
étaient  devenues  la  proie  de  hordes 
indisciplinées;  et  durant  ces  luttes  in- 
testines qui  conduisirent  la  monarchie 
à  deux  doigts  de  sa  perte,  amis  et  en- 
nemis se  montraient  presque  également 
redoutables.  Les  gens  d'armes  et  les 
bourgeois  qui  accourent  à  Fierboisfont 
la  naïve  description  des  désordres  qui 
accablaient  le  pays.  C'est  comme  un 
écho  fidèle  des  douleurs  de  la  nation. 
Citons  ici  trois  faits  seulement. 

I. 

Le  dimanche  empres  la  Conception  No- 
stre  Dame,  l'an  mil.  ccc.  iiii^^  et  quatre, 
Loys  Quentin,  bourgeoys  de  la  ville  de 
Montmorillon,  estoit  allé  de  la  dite  ville 
a  Lusac  pour  ses  besongnes,  et  en  soy 
retournant  de  Lusac,  avint  qu'il  fut  ren- 
contré des  Anglois  de  Ghaluscet,  et  le 
prindrent  et  le  lièrent  bien  estroitement, 
et  le  misdrent  en  ung  boys  appelé  le  boys 


de  Bauffroy,  et  fut  au  jour  couchant,  ung 
poy  après.  Et  illec  le  laissèrent  en  garde 
de  troys  ou  quatre  d'eulx  ;  et  les  aultres 
allèrent  a  ung  village  appelé  Armenti  pour 
prandre  ung  bon  homme  qui  leur  avoit 
été  accusé.  Et  quant  ils  furent  audit  vil- 
lage, ilz  trouvèrent  le  bon  homme  et  le 
prindrent  et  s'en  vindrent  au  lieu  ou  ilz 
avoient  laissé  le  dit  Loys.  Et  le  trouvèrent 
ainsi  comme  ils  l'avoient  lié.  Lequel  se 
voua  bien  dévotement  a  Nostre  Seigneur, 
a  sa  benoite  Mere  et  a  Madame  sainte 
Katherine,  en  requérant  grâce  et  deh- 
vrance  de  son  corps.  Et  tantost  le  plus 
suffisant  vint  audit  Loys  et  trencha  les 
cordes  dont  il  estoit  lié ,  et  le  fist  descendre 
de  dessus  le  cheval  sur  quoy  il  estoit  lié. 
Et  luy  dist  :  deschaussez  vos  espérons  et 
les  me  baillez,  et  vostre  chapeau.  Et  sans 
autre  chose,  de  leurs  bonnes  voluntez 
disdrent  audit  Loys  :  allez  vous  en,  au 
nom  de  Dieu.  Combien  que  ilz  le  lais- 
sassent aler,  ils  demandèrent  son  nom, 
et  leur  dist  sans  mentir,  ainsi  réputé  qu'il 
fut  délivré  par  les  mérites  de  Madame 
sainte  Katherine.  Et  ce  a  affermé  certai- 
nement par  foy. 


II. 


L'an  mil.  cccc.  xx,  le  ixc  iour  de  iuillet, 
messire  lehan  des  Croix,  chevalier,  son 
frère,  son  nepveu  et  ung  autre  escuier 
estoient  prisonniers  aux  Anglois  en  la 
ville  de  Verneil  ou  Perche.  Si  avint  que 
iceluy  iour,  le  roy  d'Angleterre  manda 
auxdits  prisonniers  qu'il  vouloit  qu'ils 
fussent  menez  le  lendemain  en  Angle- 
terre. Et  sitost  qu'ils  en  ouyrent  les  pa- 
rolles,  tantost  après  se  misdrent  a  genoilz 
tous ,  et  se  vouèrent  a  Madame  sainte  Ka- 
therine de  Fierboys  dévotement  en  disant  : 
très-chière  Dame ,  plaise  toy  de  ta  bénigne 
grâce  nous  ayder  et  conforter,  et  prier 
Dieu  pour  nous,  et  nous  vuelles  délivrer 
et  mectre  hors  des  mains  de  nos  ennemis , 
affmque  nous  ne  soyons  menez  en  Angle- 
terre. Très-chière  Dame,  ayes  pittié  et 
mercy  de  nous ,  ou  nous  sommes  a  perdre 
la  vie.  Très-chière  Dame ,  nous  te  promet- 
tons de  toy  aler  veoir  a  ta  glorieuse  cha- 
pelle de  Fierboys ,  eue  et  receue  ta  grâce  ; 
et  ne  bevrons  fors  que  eaue,  tant  que 
ayons  accomply  nostre  veu.  Tantost  leur 


requeste  faite  échappèrent  celle  nuyt  de 
ladite  prison  de  Yerneil.  Et  quant  ilz 
furent  hors  de  la  ville,  ils  trouvèrent  un  g 
fossé  moult  large  plain  d'eaue,  parfont 
de  près  d'une  lance,  et  ne  le  povoient 
passer,  ny  n'osoient  pour  paour  de  noyer. 
Si  se  misdrent  tous  a  genoilz  en  requérant 
Taide  de  la  dite  bonne  vierge  qu'elle  leur 
voulsist  donner  aide  pour  passer.  Et  tan- 
tost  leur  fut  advis  que  l'eaue  fut  appeticée 
et  entrèrent  en  l'eaue ,  et  la  trouvèrent  si 
petite  que  elle  ne  leur  passoit  point  les 
genoilz.  Et  par  ce  noble  et  évident  miracle 
s'en  vindrent  rendre  a  Madame  sainte  Ka- 
therine le  xviie  iour  du  mois  de  iuillet.  Et 
ainsi  lesdits  seigneurs  l'ont  déposé  par 
leurs  sermens  estre  vray,  en  la  présence 
de  messire  lehan  Mimaut,  chapellain  et 
notaire,  et  de  pluseurs  aultres. 


III. 


Le  lundi  devant  Noël  xvie  iour  de  dé- 
cembre nriil.  cccc.  xx.  advint  que  ung  es- 
cuier  appellé  Baudet  Lalemant ,  des  parties 
d'Alemaigne  fut  prins  des  Anglois  en  la 
ville  de  Yillaines  près  du  Mans.  Et  quant 
vint  la  nuytée  qu'il  fut  prins ,  il  fut  prins 
et  mis  dans  une  maison  assez  forte,  car 
ils  tenoient  lors  le  siège  devant  la  tour 
dudit  lieu  de  Yillaines.  Et  lors  vint  le 
maistre  dudit  Baudet,  lequel  amena  xii 
hommes  armez  pour  le  garder  celle  nuy- 
tée, affin  qu'il  ne  eschappast.  Si  luy  dist 
son  maistre  :  il  vous  convient  mettre  a 
ranson  ;  et  luy  dist  :  vous  paierez  trois 
cens  escus  en  or.  Et  lors  luy  dist  son 
maistre  en  renoyant  Dieu  et  la  Vierge 
Marie  qu'il  le  feroit  mourir  villainement, 
avant  qu'il  fust  lendemain  prime.  Si  com- 
menda  aux  gardes  :  gardez -le  bien  ceste 
nuyt,  car  vous  m'en  repondrez.  Lors  firent 
faire  troys  fortes  barres  pour  barrer  l'uys  ; 
et  fut  si  fort  barré  que  le  dit  prisonnier 
en  estoit  tout  esmerveillé.  Quant  vint  a 
heure  de  prinsomnie ,  ledit  Baudet  estant 
comme  iùgié  a  mort,  si  luy  souvint  de 

Madame  sainte  Katherine  de  Fierboys ,  et 
se  mist  en  pleurant  a  genoulz  dévotement 
en  disant  :  ma  très  -  souveraine  Dame,  je 
suys  certain  que  tu  as  puissance  envers 
Dieu  mon  créateur  de  ayder  a  tous  ceulx 
et  celles  qui  dévotement  et  de  bon  cueur 
te  requièrent.  le  te  supplie  dévotement 
que  tu  me  vueilles  délivrer  de  cest  tor- 
ment  ou  ie  suys  ;  et  ie  me  voue  a  toy;  et 
toy  aller  veoir  a  ta  benoiste  chapelle  de 
Fierboys  ;  ne  iamais  ne  bevray  de  vin  , 
iusques  a  tant  que  mon  veu  soyt  acom- 
ply.  Et  incontinent  luy  fust  advis  que  les 
gardes  dormoient ,  et  vint  a  l'uys  qui  es- 
toit  si  fort  barré,  et  y  avoit  a  l'uys  des 
paelles  et  des  bassins  affm  de  le  mieulx 
garder.  Et  tantost  comme  il  toucha  aux 
barres,  il  les  leva  et  osta  aussi  legiere- 
ment  comme  si  ce  fust  ung  baston.  Lors 
s'en  saillit,  et  s'en  vint  a  Madame  sainte 
Katherine  pour  accomplir  son  veu.  Et 
cecy  ledit  prisonnier  a  iuré  estre  vray  en 
la  présence  de  frère  Pierre  Belin ,  prieur 
de  saint  Biaise,  Tacques  Amissel,  lehan 
Mimaut ,  prestres ,  gardes  de  la  dite  cha- 
pelle, et  pluseurs  aultres,  le  iour  de  la 
Typhaine,  l'an  comme  dessus. 

Les  chevaliers  qui  dans  leur  détresse 
réclamaient  l'assistance  de  sainte  Ca- 
therine, n'étaient  pas  tous  sans  répu- 
tation, témoins  ceux  qui  figurent  dans 
la  pièce  suivante,  une  des  plus  curieuses 
du  recueil. 

Le  vie  iour  de  iuing  l'an  mil.  cccc.  xxviii. 
lehan  du  Ghastel  Genevois  vint  en  la  cha- 
pelle de  céans  en  volage,  lequel  s'estoit 
voué  a  Madame  sainte  Katherine  pour 
double  et  crainte  qu'il  avoit  eue  de  son 
ennemy  mortel ,  Jehan  Le  Paintre ,  anglois 
d'Angleterre.  Lequel  lehan  du  Ghastel  es- 
toit  sorti  tout  armé  hors  de  la  ville  de 
Vendosme  avec  Regnault  Guillaume ,  frère 
de  Lahire  et  plusieurs  aultres  gens  d'ar- 
mes, environ  trois  trez  d'arc  loing  de  la 
ville  a  rencontre  des  Anglois  qui  estoient 
venuz  courre  devant  ladite  ville.  Si  advint 
que  ledit  du  Ghastel  se  avança  pour  ce 
qu'il  vit  que  lesdiz  Anglois  prenoient  pri- 
sonnier ledit  Regnault  Guillaume.  Si  fust 
arresté  du  dit  Paintre  de  prime  face  ledit 
lehan  du  Ghastel.  Et  dist  celuy  Paintre 
anglois  audit  lehan  du  Ghastel  :  rends  toy  ; 
et  ce  luy  dist  par  plusieurs  foys  :  rends 

toy.  Et  adoncques  ledit  du  Chastel  soy 
voyant  tout  seul,  et  que  ses  compaignons 
estoient  loing  de  luy,  si  dist  audit  Anglois 
en  cette  manière  :  je  me  rends  ;  sans 
aultre  chose  dire ,  et  sans  la  foy,  ne  dire 
rescoux  ou  non  rescoux.  Et  incontinent 
comme  ils  le  destroussoient ,  si  arrivèrent 
ses  compaignons  et  le  rescoussirent.  Et 
adoncques  s'en  ala  ledit  lehan  du  Ghastel 
avecques  ses  compaignons.  Et  après  en- 
viron troys  ou  quatre  iours  que  ledit  an- 
glois s'en  fut  retourné  a  La  Chartre  en  la 
garnison ,  si  manda  audit  du  Ghastel  qu'il 
alast  tenir  prison  a  luy  audit  lieu  de  la 
Ghartre ,  et  qu'il  estoit  son  prisonnier,  et 
qu'il  avoit  le  serment  baillé  et  la  foy.  Lors 
lui  rescrivit  le  dit  du  Ghastel,  et  luy 
manda  qu'il  n'en  estoit  riens,  et  que 
oncques  ne  luy  avoit  baillé  la  foy.  De 
rechief  lui  manda  et  rescrivit  ledit  anglois 
que  si  avoit  promis  la  foy  et  a  luy  rendu 
rescoux  ou  non  rescoux.  Et  encores  de- 
rechief  rescrivit  et  manda  le  dit  anglois 
audit  du  Ghastel  deffiance ,  et  luy  iura  la 
mort.  Lors  ledit  du  Ghastel  print  et  receut 
ladite  deffiance  et  le  gaige  dudit  anglois 
seurement  et  hardiement,  et  le  leva  en 

disant  qu'il  ne  luy  avoit  point  baillé  la 
foy,  et  qu'il  ne  s'estoit  point  rendu  res- 
coux  ou  non  rescoux.  En  cette  querelle 
combattit  ledit  lehan  du  Ghastel  avec  ledit 
anglois  et  furent  faictes  les  lices  a  Yen- 
dosme.  Et  paravant  la  bataille  et  qu'ils 
entrassent  en  lices  ledit  lehan  du  Ghastel 
promist  a  Dieu  et  a  Madame  sainte  Ka- 
therine de  Fierboys,  a  laquelle  il  se  voua 
et  recommanda  dévotement,  que  s'il  po- 
voit  avoir  victoire  de  son  ennemy  mortel 
lehan  le  Paintre  anglois,  il  se  rendroit 
et  iroit  louer  et  mercier  Dieu,  Nostre 
Dame,  et  la  dite  vierge  Madame  sainte 
Katherine  en  sa  chapelle  de  Fierboys.  Et 
promist  a  Dieu,  a  Nostre  Dame  et  a  la- 
dite Madame  sainte  Katherine,  que  s'il 
avoit  victoire,  il  ne  tueroit  point  ledit 
anglois ,  mais  le  prendroit  a  prisonnier  et 
mettroit  a  finance.  Si  combattirent  en- 
semble le  iour  de  l'Assumption  Nostre 
Dame  mil.  cccc.  xxvii. ,  et  eut  la  victoire 
le  dit  lehan  du  Ghastel  ;  et  se  rendit  a  luy 
ledit  anglois  disant:  que faulsement  avoit 
maintenu  la  querelle,  ne  que  ledit  du 
Ghastel  avoit  baillé  la  foy,  ne  rendu  a  luy 
rescoux  ou  non  rescoux.  Si  vint  et  arriva 

ledit  lehan  du  Chastel  tout  armé  du  har- 
nois  de  son  dit  ennemy  en  la  chapelle  de 
céans ,  Fan  et  iour  dessusdits ,  en  remer- 
ciant et  louant  Dieu,  Nostre  Dame,  et 
Madame  sainte  Katherine  de  la  victoire 
qu'il  avoit  eue  de  son  dit  ennemy  mortel 
lehan  le  Paintre,  lequel  avoit  iuré  qu'il 
emporteroit  au  Mans  la  teste  du  dit  lehan 
du  Ghastel.  Auiourd'hui  fait  et  accomply 
son  veu  en  la  chapelle  de  céans ,  et  baillé 
et  offert  ledit  harnois  a  en  faire  mémoire 
perpétuel,  et  tout  ce  que  bon  semblera 
aux  seigneurs  de  céans.  Et  tout  ce  que 
dit  estre  vray  tesmoignerent  plusieurs 
gentils  hommes,  c'est  assavoir:  Monsei- 
gneur le  bastard  d'Orléans ,  le  bastard  de 
la  Marche,  Lahire  et  plusieurs  autres.  » 

Ces  noms  et  ces  dates  rappellent  in- 
volontairement le  souvenir  de  Jeanne 
d'Arc.  L'héroïne,  en  I4ô0,  était  tombée 
au  pouvoir  des  Anglais.  Nos  populations 
fidèles  gémissaient  de  ce  malheur,  et 
priaient  le  Ciel  de  protéger  la  vierge 
courageuse  qui  avait  si  glorieusement 
combattu  pour  la  délivrance  de  sa  pa- 

trie.  Ces  prières,  hélas  !  ne  rurent  pas 
exaucées.  Chacun  sait  comment  des 
guerriers,  vaincus  les  armes  à  la  main, 
se  vengèrent  lachemenl,  en  faisant  mon- 
ter sur  le  bûcher  une  jeune  fille  deve- 
nue leur  prisonnière. 

Le  vendredi  5  mai  1450,  Jean  Bou- 
cher, licencié  en  droit,  chanoine  des 
Églises  de  Tours  et  d'Angers,  célébra 
dans  la  chapelle  de  sainte  Catherine 
une  messe  d'actions  de  grâces  pour 
une  faveur  qu'il  avait  obtenue  du  Ciel. 
«  In  presenti  capella  missam  alta  voce 
lam  pro  rege,  Paella  Deo  digna,  et 
regni  hujus  prosperitate  et  pace  cele- 
bravi.  »  Il  pria  pour  le  Roi,  pour  la 
Pucelle  digne  de  Dieu ,  et  pour  la  pros- 
périté et  la  paix  du  royaume.  Cette 
phrase  du  bon  chanoine  de  Tours  et 
d'Angers  n'est-elle  pas,  dans  sa  sim- 
plicité ,  pleine  d'éloquence  et  comme 
l'expression  de  la  reconnaissance  po- 
pulaire ?  Ces  trois  mots  :  Puella  Deo 
digna j  sont  une  protestation  contre  les 

calomnies  inventées  par  de  perfides 
ennemis,  qui  auraient  voulu  détruire 
l'auréole  qui  entourait  la  tête  de  la 
vierge  de  Domremy. 

Plusieurs  faits  historiques  de  la  plus 
haute  importance  sont  mentionnés  dans 
\v  livre  des  Miracles  de  Madamp  sainte 
Kaihfrine,  tels  que  la  guerre  de  Flandre 
en  1o82,  les  guerres  d'Allemagne  et  de 
Hongrie,  les  Journées  de  Verneuil,  de 
Saint- Denis  et  des  Suisses,  etc.  Nous 
publions  toutes  les  pièces  où  ces  évé- 
nements sont  indiqués  par  des  témoins 
ou  plutôt  par  les  acteurs  eux-mêmes, 
quelque  obscurs  que  soient  aujourd'hui 
leurs  nom^.  Depuis  longtemps  l'oubli 
pèse  sur  la  tombe  de  ces  guerriers  aux- 
quels la  gloire  promit  un  jour  une  re- 
nommée immortelle.  IN'est-ce  pas  un 
devoir  pieux  de  ne  pas  laisser  s'éteindre 
à  jamais  leur  mémoire  ? 


LES  MIRACLES 

DE 

MADAME  SAINTE  KATHERINE 

DE  FIERBOYS 


L'an  mil  trois  cens  soixante  et  quinze. 
Le  voiage  de  Madame  sainte  Katherine 
appelé  Fierboys,  estant  en  la  parroisse 
de  Sainte  Maure ,  ou  diocèse  de  Tours  en 
Touraine  ;  et  fut  trouvé  par  ung  pro- 
domme  dudit  lieu  appellé  lehan  Gode- 
froy  ;  en  laquelle  chapelle  sont  avenuz  et 
a  viennent  de  iour  en  iour  beaulx  miracles, 
la  mercy  Nostre  Seigneur  et  la  Sainte 
Vierge  Mere  qui  le  porta,  a  la  prière  et 
requeste  de  Madame  sainte  Katherine. 


Si  prions  sainte  Katherine , 
En  Dieu  parfaite  et  entérine, 
Que  Dieu  puissions  si  bien  servir 
Qu'en  Paradis  puissions  venir. 
Amen. 

f  Année  1375.  ) 
(L'an  mil  trois  cens  soixante  et  quinze) 
avint  que  quant  Hylaire  Habert,  ]:)arois- 
sien  de  saint  Espain  laisoit  la  chappelle 
de  madame  sainte  Katherine  de  Fierboys 
si  en  desplaisoit  a  sa  femme  et  en  estoit 
trop  marrie  dont  il  venoit  faire  la  dite 
chappelle  et  laissoit  sa  besongne  a  faire. 
Si  requist  sa  femme  a  Dieu  que  iamais  il 
n'en  peust  retourner  ne  venir  a  l'ostel. 
Et  tant  il  luy  avint  qu'elle  cheut  comme 
celle  qui  estoit  morte.  Elle  avoit  lesyeulx 
et  la  bouche  close,  sans  parler,  sans  bou- 
ger, devint  toute  roide  comme  ung  baston, 
ne  oncques  ne  s'en  revint  a  tant  que  son 
seigneur  vint  de  la  dite  chappelle.  Et  la 
trouva  en  celuy  point.  Si  la  voua  a  ma- 
dame sainte  Katherine,  et  promist  de  la 
luy  mener,  se  il  luy  plaisoit  la  luy  rendre 
en  vie  et  en  santé.  Si  tost  qu'il  eut  fait  sa 
prière,  les  yeulx  lui  ouvrirent  et  com- 
mença a  parler,  et  fut  en  bon  point,  aussi 
bien  comme  elle  avoit  oncques  esté.  Et 
tantost  il  la  mena  a  la  dite  chappelle ,  et 
illecques  fist  son  oblacion  et  sen  ala  toute 
saine. 

II. 

[  Année  !3S0.  ) 

Le  sabmedi ,  vigile  de  la  Penthecouste , 
mil  troys  cens  iiii^^ ,  Perrot  Chapon ,  par- 
roissien  de  Saint  Sauveur  près  de  Lu- 
zarche ,  est  venu  a  la  chappelle  de  céans 
soy  rendre  et  mercier  madame  sainte  Ka- 
therine de  la  grâce  qu'elle  luy  a  impetrée 
envers  nostre  Seigneur  de  la  délivrance  de 
son  corps,  lequel  fut  prins  des  Anglois 
de  chaines  et  y  fut  un  g  mois  tout  enferré  ; 
ne  nulle  délivrance  de  soy  ne  pouvoit 
trouver.  Si  se  voua  a  madame  sainte  Ka- 
therine, que  s'il  povoit  eschapper  sans 
finance ,  que  il  se  rendroit  en  la  chappelle 
de  céans.  Et  tantost  son  veu  fait  que  il 
fist  estant  prisonié,  et  aussi  sa  femme  se 
voua  environ  celle  heure,  et  tantost  il  se 
endormit,  et  au  reveiller  se  trouva  en  la 
salle  de  sa  maison  tout  enferré.  Et  est 
venu  en  la  chappelle  de  céans  rendre 
grâces  a  nostre  Seigneur  et  a  la  Vierge, 
et  a  ce  iuré  estre  vray. 

III. 

(  Année  1383  ) 

L'an  de  grâce  mil.  ccc.  iiii^^  et  troys, 
le  jeiidy  empres  Pasques,  vint  en  la  cha- 
pelle de  céans  Clément  de  La  Bière,  du 
diocèse  de  Xaintes,  près  de  la  Rochelle, 
de  la  paroisse  d'Estre ,  lequel  puis  Noël 
en  ça  estoit  prins  prisonnier  des  Anglois 
de  Ghaluceau,  luy  et  plusieurs  autres.  Et 
coiiime  ils  furent  prins,  iceluy  Clément 
fut  moult  fort  lié  par  les  bras  derrière  le 
dos,  et  les  piez  par  dessoubz  le  ventre 
d'ung  cheval  qu'il  avoit.  Et  le  menèrent 
bien  xx  et  deux  lieues,  jusques  au  lieu 
de  Chalucet.  Et  comme  iceluy  Clément  se 
vit  sy  près  du  fort  des  Anglois ,  reclama 
madame  sainte  Katherine  et  se  voua  a 
elle  a  soy  rendre  en  la  chapelle  de  céans , 
devant  la  Penthecouste  prochaine  venant, 
mais  qu'elle  le  voulsist  délivrer  de  sa 
prison.  Et  tantost  le  veu  fait  les  cordes 
dont  il  estoit  lié  par  les  jambes  cheurent 
a  terre,  et  voyant  tous  les  Anglois  s'en 
ala  0  le  cheval  tout  sauf,  et  mesmement 
celuy  qui  le  devoit  garder  dist  aux  aultres 

que  iceluy  prisonnier  s'en  aloil.  Et  ce  a 
affermé  par  son  serment.  Presens  Guil- 
laume Le  Fournier  de  la  dite  paroisse, 
Guillaume  Tricot  et  aultres. 

IV. 

(  Année  1383.  ) 

L'an  de  grâce  mil.  ccc.  iiii-'^^  et  troys,  le 
sabmedi  emprez  Pasques ,  vint  et  se  ren- 
dit en  la  chapelle  de  céans  Guillaume 
Oade  Galoys,  disant  et  affermant  par  sa 
foy  et  serment  que  en  l'an  précédant, 
entre  la  feste  de  Toussains  et  Noël ,  troys 
iours  avant  la  bataille  que  fist  le  Roy 
nostre  sire  en  Flandres ,  et  dont  il  eut  la 
victoire  contre  les  Flamands  et  gens  in- 
obediens,  iceluy  Guillaume  Oade  estoit 
logié  a  Poperigne  en  Flandres,  a  deux- 
lieues  et  demye  près  d'Ipre,  avecques 
grant  quantité  des  gens  d'armes  qui  a 
ung  sabmedy  environ  mynuit  se  deslo- 
gerent  et  alerent  de  Poperigne,  et  en 
icelle  boutèrent  le  feu  partout.  Et  en  celle 
heure  se  dormoit  et  repousoit  ledit  Guil- 
laume et  son  varlet  en  son  logeis  ou  il 
estoit  logié.  Et  tantost  comme  iceux  gens 
d'armes  furent  esloignez,  vindrent  illec 
grant  quantité  de  Flamans  et  gens  d'armes 
de  leur  party,  tant  que  toute  la  ville  em- 
plit. Et  lors  comme  le  dit  Guillaume  et 

son  varlet  oyrent  la  noyse  d'iceulx,  ilz 
s'en  yssirent  hors  de  l'ostel  et  cuiderent 
eulx  en  aller  et  fouir,  et  réclamèrent  ma- 
dame sainte  Katherine  de  Fierboys  ;  et  a 
icelle  heure  se  voua  ledit  Guillaume.  Et 
lors  trouvèrent  gens  de  toutes  parts  qui 
leur  courirent  sus.  Si  s'en  ala  et  eschappa 
ledit  varlet  par  sa  diligence  et  par  grâce 
de  Dieu  et  de  sainte  Katherine.  Et  ledit 
qui  vit  qu'il  ne  povoit  eschapper  ne  ré- 
sister se  bouta  en  une  maison  couverte 
de  chaume  ;  et  ne  sceurent  iceulx  Fla- 
mants qu'il  estoit  devenu.  Et  monta  ledit 
Guillaume  sous  le  tet  d'icelle  maison,  et 
y  fust  iusques  a  lendemain.  Et  comme 
avint  que  le  feu  eut  arses  toutes  les  mai- 
sons d'environ  icelle ,  ledit  Guillaume 
voyant  les  autres  maisons  cheoir  toutes 
ardans  contre  icelle,  et  le  feu  devant  et 
derrière  entrant  en  icelle,  se  reclama  et 
voua  de  rechief  a  Madame  sainte  Kathe- 
rine de  Fierboys.  Et  s'en  saillit  hors  d'icelle 
maison  et  s'en  cuida  aller.  Si  encontra 
Flamants  de  toutes  parts  qui  lui  courirent 
sus ,  et  tant  que  ledit  Guillaume  ne  povoit 
plus  fouyr.  Si  luy  convint  saillir  en  une 
grant  rivière  et  parfonde  pour  cuider  fouir 

a  la  mort,  et  alla  au  fons.  Et  comme  il 
fut  ressours  amont  se  print  a  nager  et 
passa  a  l'autre  costé  d'icelle  rivière.  Et 
luy  issu  dehors  tantost  fut  prins  des  Fla- 
mans  qui  estoient  courus  ou  devant  de  luy  ; 
coupperent  et  osterent  sa  bourse  et  son 
argent  qui  pendoit  a  sa  poitrine.  Et  comme 
ils  Guidèrent  le  tuer  et  ferir  sur  luy  o 
leurs  haches  et  o  leurs  picques ,  et  recla- 
mant Madame  sainte  Katherine  s'en  es- 
chappa  et  alla  devant  eux.  Et  fut  troys 
iours  ainçoys  qu'il  peust  retrouver  ses 
gens,  pendant  lesqueulx  trois  iours  trouva 
des  Flamans  en  plusieurs  autres  lieux  qui 
rien  ne  luy  mesfirent. 


3 

V. 

Le  mardi  avant  la  Translation  saint 
Martin  ^ ,  furent  en  la  chapelle  de  céans 
quatre  hommes  d'ung  villaige  près  de  la 
paroisse  de  la  Souterraine,  ou  ils  furent 
prins  par  gens  d'armes  anglois  d'une  gar- 
nison estant  a  six  lieues  de  la  dite  Sou- 
terraine ,  et  furent  menez  les  dessusdiz 
quatre  hommes  par  les  diz  Anglois  en 
leur  dit  fort.  Et  illec  les  lièrent  tant  es- 
troitement  comme  ils  peurent  et  les  bâ- 
tirent moult  grandement ,  et  puis  s'en 
alerent  disner.  Et  lors  les  dits  prisonniers 
d'une  volunté  se  vouèrent  a  Madame 
sainte  Katherine  de  Fierboys,  mais  qu'il 
luy  pleust  qu'ilz  peussent  eschapper  sans 
ranson  de  la  dite  prison ,  et  sans  bleceure , 
ilz  la  voirroient  en  sa  chapelle  de  Fier- 
boys, et  y  feroient  offertes.  Lors  inconti- 
nent les  liens  dont  ils  estoient  liez  leur 
cheurent  des  mains  et  des  piez,  et  vin- 

1  Cette  pièce  n'est  pas  datée,  mais  elle  se 
trouve  relatée  entre  une  pièce  de  1 381  et  une 
autre  de  1387. 

drent  hors  dudit  fort,  parmi  la  court, 
pardevant  eulx  ;  et  yssirent  parmi  la  porte 
dudit  fort  qu'ils  trouvèrent  ouverte ,  sans 
ce  que  portier  ne  autre  de  céans  leur  dit 
nulle  contrariété  ;  et  trouvèrent  des  com- 
paignons  de  guerre  qui  avoient  esté  a  les 
prendre ,  qui  ne  les  cogneurent  ny  ne 
leur  dirent  oncques  rien,  ny  ne  leur 
firent  nul  mal  ;  mais  s'en  vindrent  en 
leurs  hostels.  Et  vindrent  pour  accomplir 
leur  dite  promesse  a  Madame  sainte  Ka- 
therine en  la  chapelle  de  céans  ensemble 
eulx,  leurs  femmes  et  leurs  enfans,  le 
sabmedi  empres  les  Octaves  de  ladite 
Translation  saint  Martin ,  et  jurèrent  et 
affermèrent  les  dessus  dits  ce  que  dit 
est  estre  vray  par  leurs  sermens  en  la 
présence  de  plusieurs  notables  personnes 
venues  de  Vendosme  ledit  jour  en  voyage 
en  la  chapelle  de  céans. 

VI. 

(  Année  1410.  ) 

Le  vendredi  avant  la  Magdelaine ,  l'an 
mil.  cccc.  et  x.  vint  en  voyage  en  la  cha- 
pelle de  céans ,  ung  homme  appellé  Tho- 
mas du  Mont,  pour  lequel  et  pour  ung 
aultre  appellé  PerrinetrAuvergnaz,Dieu, 
a  la  requeste  de  Nostre  Dame ,  et  de  ma- 
dame sainte  Katherine,  fist  ung  moult 
noble  et  évident  miracle.  Lesqueulx  furent 
prins  entre  Paris  etMontleheri,  des  Bour- 
goignons  des  gens  au  Rousselet  et  a  Fer- 
rebouc.  Et  furent  menez  a  Gorbail;  et  la 
furent  mis  avecques  troys  aultres  com- 
paignons  en  une  estroite  fosse  bien  pro- 
fonde de  la  haulteur  d'une  lance  ou  envi- 
ron, et  pardessus  une  très  grosse  roche, 
affm  qu'ils  ne  s'en  pussent  sortir.  Et  la 
estoient  moult  asserrés,  et  y  furent  bien 
quatorze  moys,  troys  jours;  et  leur  de- 
mandoit  l'on  si  grant  ranson,  que  tous 
leurs  amis  eussent  eu  trop  a  faire  de  la 
poier.  Et  parcequ'ilz  ne  vouloient  pas 
consentir,  ilz  furent  mis  au  pain  et  a 
l'eaue  moult  estroitement  durant  le  dit 

temps  de  xiiii  moys  et  trois  iours ,  tant  et 
en  telle  manière  que  leurs  troys  compai- 
gnons  moururent  dans  la  fosse,  et  avoit 
bien  huit  iours  que  le  derrenier  estoit 
trespassé,  pourquoy  les  dits  Thomas  et 
Perrinet  enduroient  moult  grant  puan- 
tize  et  ordure.  Si  requeroient  dévotement 
la  Vierge  Marie  et  Madame  sainte  Kathe- 
rine de  Fierboys  qu'il  leur  pleust  prier 
Dieu  qu'il  les  delivrast  de  l'ordure  ou  ils 
estoient.  Si  se  misdrent  a  genoulz,  leurs 
visaiges  le  plus  droit  qu'ils  peurent  envers 
la  chapelle  de  madame  sainte  Katherine  de 
Fierboys ,  et  se  y  vouèrent  d'y  faire  leur 
voyage  le  plus  tost  qu'ils  pourroient  estre 
eschappez.  Et  incontinent  leur  veu  fait,  si 
s'en  dormirent,  et  au  reveiller  se  trou- 
vèrent dessus  la  fosse ,  et  la  roche  remuée 
aussi  comme  deux  tours,  laquelle  roche 
estoit  si  pesante  qu'il  failloit  bien  deux 
hommes  a  la  tourner.  Et  estoit  la  dite 
fosse  en  la  tour  de  Gorbail,  la  ou  la  ri- 
vière de  Saine  se  fourche.  Et  trouvèrent 
ung  bateau,  et  passèrent  sains  et  sauves. 
Et  d'ilec  se  rendirent  à  Montlehery,  et 
morut  ledit  Perrinet  l'Auvergnaz,  en  Gui- 
dant accomplir  son  voyage ,  pour  cause  de 

la  pestilence  qu'ilz  a  voient  soufferte  en  la 
prison.  Et  fust  ledit  Thomas  longuement 
malade  avant  qu'il  peust  faire  son  voyage. 
Et  a  dit  et  déposé  la  chose  estre  vraye  par 
la  foy  de  son  corps,  en  la  présence  de 
lehan  Ghermeteau,  garde  de  la  dite  cha- 
pelle et  de  pluseurs  aultres. 

VII. 

(  Année  1  il 4.) 

L'an  mil.  cccc.  xiiii.  le  ieudi  après  la 
Purification  Nostre  Dame  passèrent  par 
le  Pont  de  Ruen  le  sire  de  Gaucort  et 
Remonet  de  la  Guerce,  avec  eulx  une 
grande  compaignie  de  gens  d'armes,  et 
laissa  ung  homme  d'armes  en  l'hostel  de 
lehan  de  Balan  et  Loyse  sa  femme  une 
bouges  qu'il  oublia  oudit  hostel ,  esquelles 
bouges  avoit  six  tasses  d'argent,  et  les 
avoit  l'on  prinses  et  emportées  furtive- 
ment, sans  ce  que  ledit  de  Balan  et  sa 
femme  en  sceussent  riens.  Si  advint  après 
la  iournée  dessus  dite  audit  hostel  l'homme 
d'armes  a  qui  estoient  lesdites  bouges  pour 
les  demander  ausdiz  lehan  de  Balan  et  sa 
femme.  Si  furent  moult  dolens  et  marriz, 
car  le  dit  homme  d'armes  les  vouloit  moult 
fort  contraindre  de  les  rendre.  Si  fut  vray 
que  quand  ladite  femme  vit  qu'il  estoit 
force  qu'elle  rendit  lesdites  bouges,  ou 
qu'elle  et  son  mary  en  fussent  moult 
grandement  endommaigés  ,  si  ne  sceut 
que  fayre,  ne  quel  remède  y  mestre.  Fors 

tant seulement  elle  se  recommanda  a 
Dieu,  a  Nostre  Dame,  et  a  Madame  sainte 
Katherine  de  Fierboys ,  et  promist  et  voua 
que  s'il  luy  plaisoit  de  prier  Dieu  pour 
elle,  et  que  par  son  intercession  les  bouges 
fussent  trouvées ,  elle  se-  rendroit  en  la 
chapelle  de  céans  piez  nus.  Si  se  rendit 
ainsi  qu'elle  avoit  promis  en  ladite  cha- 
pelle, et  fist  chanter  une  messe.  Et  au 
plus  tost  que  la  messe  fust  finie,  nou- 
velles luy  vindrent  en  ladite  chapelle  que 
les  bouges  estoient  trouvées.  Et  est  vray 
que  la  nuyt  dont  elle  s'en  estoit  partie , 
au  soir  les  bouges  furent  apportées  en 
l'église  dudit  Pont  de  Ruen,  et  y  furent 
trouvées  au  matin,  et  fut  chose  approvée 
par  pluseurs  personnes. 

VIII. 

(  Année  1418.  ) 

L'an  mil.  cccc.  xviii.  ung  gentilhomme 
fréquentant  les  armes,  appelé  Gasin  du 
Boys,  estoit  en  garnison  ou  chasteau  du 
Beau  Mont  sur  Oyse,  lequel  chasteau  le 
duc  de  Bourgoigne  assaillit,  et  dura  l'as- 
sault  trois  iours  et  troys  nuiz ,  et  faillit 
qu'il  fust  prins  par  force  ;  et  tant  qu'il 
fut  prins,  l'on  trencha  les  testes  a  vingt 
gentils  hommes  qui  estoient  dedans  ledit 
chastel.  Et  y  estoit  le  dit  Gasin  et  plusieurs 
autres.  Lequel  Gasin  fut  prins  et  mené  en 
ung  villaige  environ  deux  lieues  de  Beau- 
mont,  et  la  fut  enfermé  en  une  huche 
fermante  de  clef,  et  en  oultre  fut  liée  la 
dite  huche  d'une  moult  grosse  corde  tout 
a  travers,  a  l'endroit  de  la  claveure,  et 
estoit  l'intention  de  celuy  qui  l'avoit  prins 
de  luy  faire  lendemain  trencher  la  teste, 
selon  ce  qu'il  entendit  ;  et  fist  coucher  ung 
homme  dessus  ladite  huche,  affm  qu'il  ne 
peust  trouver  manière  de  soy  en  sortir 
ne  eschapper.  Si  avint  que  ledit  Gasin  es- 
tant enfermé  en  ladite  huche,  soy  voyant 

en  péril  de  mort ,  se  remembra  des  gi  anz 
vertus  et  miracles  que  Dieu  faisoit  a  la 
requeste  de  la  glorieuse  vierge  madame 
sainte  Katherine,  et  du  noble  voyage  qui 
estoit  a  sa  chapelle  de  Fierboys  ;  soy  voua 
a  madame  sainte  Katherine  en  luy  sup- 
pliant qu'elle  pleust  estre  a  son  ayde  en- 
vers Dieu  en  telle  manière  qu'il  peust 
eschapper,  et  incontinent  qu'il  seroit  les- 
chappé ,  il  se  rendroit  et  yroit  en  voyage 
a  ladite  chapelle  de  Fierboys.  Et  si  tost 
qu'il  eust  fait  son  veu  et  sa  requeste ,  la 
corde  dont  estoit  liée  la  huche  rompit, 
et  s'ouvrit  ladite  huche,  et  s'en  yssit  ledit 
Casin,  sans  que  celuy  qui  estoit  dessus 
la  huche  en  sentist  ne  apercent  rien.  Et 
estoit  celuy  qui  l'avoit  prins  couché  en  la 
chambre  ou  estoit  ladite  huche ,  luy  et  sa 
chamberiere,  qui  oncques  n'en  ouyrent 
riens.  Et  quant  ledit  Gasin  fut  hors  de  la 
huche,  si  ne  povoit  trouver  manière  com- 
ment il  s'en  peust  yssir  de  la  maison.  Si 
regarda  une  fenestre  bien  haulte  de  la 
haulteur  de  deux  hommes,  ou  environ, 
tant  qu'il  n'y  povoit  actaindre ,  et  ne  trou- 
voit  de  quoy  y  povoir  monter.  Si  requist 
de  rechief  a  madame  sainte  Katherine  que 

ainsi  vrayment  que  par  sa  priero  et  re- 
queste  il  s'en  estoit  yssu  de  la  huche, 
qu'il  luy  pleust  le  mectre  hors  de  la  mai- 
son. Et  après  sa  requeste  faicte ,  il  trouva 
que  sa  poictrine  fut  a  l'endroit  de  la  fe- 
nestre ,  et  luy  fust  advis  que  l'on  le  sourdit 
par  dessoubs  les  esselles.  Et  adonc  s'en 
yssit  hors  de  la  maison,  et  se  rendit  a 
Greel  ;  et  plusieurs  logeys  de  gens  d'armes 
passa  qui  estoient  bourgoignons  ;  et  beut 
et  mangea  avec  eulx,  et  oncques  ne  luy 
meffirent.  Et  ce  que  dit  est  a  iuré  estre 
vray  par  la  foy  et  serment  de  son  corps. 

IX. 

(  Année  1421 .  ) 

Le  vendredi  après  la  saint  Micliiel, 
mil.  cccc.  xxi.  Guillaume  Guy,  escuyer, 
natif  du  Pays  de  Piregort  fut  prins  d^s 
Anglois  a  Rogemont  en  Beauce,  entre 
Acheres  et  Blevies ,  et  le  menèrent  a 
Pontoyse  es  forbourgs  ;  et  le  misdrent  a 
finances,  a  la  somme  de  cinquante  escus 
d'or.  Et  le  misdrent  a  cheois  de  poier  la 
dite  finance,  ou  de  faire  rendre  deux  pri- 
sonniers anglois.  Si  le  boutèrent  dedans 
pipe  sur  bout,  et  l'enfermèrent  dedans, 
la  nuyt  dudit  vendredi  ;  et  misdrent  deux 
grans  tables  dessus,  et  ung  Anglois  cou- 
chié  dessus  lesdites  tables.  Et  en  celle 
nuyt,  ledit  escuyer  se  voua  a  Madame 
sainte  Katherine ,  en  luy  requérant  qu'elle 
priast  Dieu  pour  luy  qu'il  le  voulsist  déli- 
vrer. Et  tantost  environ  minuyt,  il  trouva 
les  tables  toutes  desjointes,  l'une  decza, 
l'autre  delà,  et  l'Anglois  a  terre  endormy. 
Et  adonc  s'en  yssit  hors  de  la  pipe  et  s'en 
eschappa  sain  et  sauf  par  la  grâce  de  Dieu 
et  de  madame  sainte  Katherine  ;  par  le 

rapport  de  Thomas  Bonvallet,  escuyer; 
lehan  Fardeau,  et  Clément  L'Evesque, 
estans  tous  de  la  compaignie  Alain  Giron, 
lesqueulx  ont  dit  et  déposé  par  leurs 
sermens  les  choses  dessus  dites  estre 
vrayes. 

X. 


(Année  1423.  ) 

Le  xxiiiie  du  moys  d'apvril,  l'an  mil. 
cccc.  vingt  troys,  vint  en  la  chapelle  de 
céans  ung  appellé  Perrin  Gougeon,  de  la 
parroisse  de  saint  Germain  de  Relay,  le- 
quel fust  prins  des  Bourgoignons  le  di- 
manche devant,  au  soir,  environ  soulail 
couchant,  et  estoient  sept  Bourgoignons 
a  le  prandre,  luy  et  ung  aultre  appellé 
Moricet  Girart  ;  et  si  les  lièrent  et  les 
coupplerent  ensemble ,  et  especiallement 
ledit  Perrin  fut  lié  de  troys  cordes  moult 
estroitement ,  et  se  vouèrent  a  Madame 
sainte  Katherine  de  Fierboys.  Et  inconti- 
nent leur  veu  fait,  ils  se  trouvèrent  tous 
desliez  au  veu  et  au  sceu  des  Bourgoi- 
gnons, et  ne  leur  en  portèrent  oncques 
rigueur,  ne  firent  mal ,  ny  ennuy  ;  et  se 
allèrent  reposer  en  ung  boys,  et  s'en 
dormirent,  et  ainsi  eschapperent.  Et  ce 
a  iuré  estre  vray  ledit  Perrin  par  la  foy 
de  son  corps  ;  a  ce  presens  Guillaume 
Tallebot,  Perrin  Briant,  frère  Gilles  Le- 
court  et  pluseurs  aultres. 

XI. 

(Année  1423.  ) 

Le  vie  iour  du  moys  de  may,  l'an  dessus 
dit  (  mil.  cccc.  vingt  troys  )  Guillaume 
Bressin,  natif  de  Saint  Brieuc  en  Bre- 
taigne,  vint  en  la  chapelle  de  céans,  lequel 
environ  la  saint  Michiel  passée  avoit  esté 
prins  des  anglois.  Et  fut  mené  a  Rouan, 
et  mis  en  la  fosse ,  et  enferré  ;  et  estoient 
deux;  et  s'en  ala  l'autre  et  demoura  ledit 
Bressin  plege  pour  le  tout.  Et  devoit  re- 
tourner l'aultre  et  aporter  la  ranson  d'eulx 
deux.  Lequel  ne  retourna  point,  ny  ne 
vint,  ny  n'envoya.  Et  tant  que  le  dit 
Bressin  demoura  en  prison,  l'espace  de 
xvii  sepmaines.  Et  luy  estant  moult  des- 
conforté ,  luy  souvint  de  la  Vierge  Marie 
et  de  Madame  sainte  Katherine  de  Fier- 
boys,  ou  il  se  voua.  Et  son  veu  fait  et  son 
oroison ,  incontinent  les  Anglois  le  défer- 
rèrent et  misdrent  hors  de  la  fosse.  Et 
adoncques  s'eloingna  d'eulx,  et  leur  es- 
chappa ,  et  s'en  ala  sans  ranson ,  et  sans 
ce  que  personne  luy  meffeist.  Et  croit  fer- 
mement ledit  Bressin  qu'il  ne  fust  point 

eschappé  si  ne  fust  par  l'intercession  de 
la  Vierge  Marie  et  de  Madame  sainte  Ka- 
therine. Et  ceste  chose  a  déposée  estre 
vraye  par  la  foy  de  son  corps,  en  la  pré- 
sence de  messire  Kyrthrizian ,  garde  pour 
lors  de  la  dite  chapelle ,  de  messire  lehan 
Bredur,  et  de  pluseurs  aultres. 

XII. 

(Année  1423.  ) 

Le  xie  iour  de  iuing,  l'an  mil.  cccc.  vingt 
trois.  lehan  de  Pons,  de  la  parroisse  de 
Musnet  en  Berry,  vint  en  la  chapelle  de 
céans  pour  accomplir  son  veu.  Lequel 
avoit  esté  prins  le  vie  iour  dudit  moys  des 
Escossoys  ou  dit  pais  de  Berry.  Lequel 
lehan  Perdrieux  chassoit  aux  perdrix  le  dit 
iour  vie  de  iuing  en  l'orée  d'ung  bled ,  et 
au  ioignant  avoit  sept  hommes  qui  labou- 
roient,  et  furent  prins  tous  sept  avecques 
luy  desdits  Escossoys  ;  lesqueulx  Escossoys 
avoient  nagueres  esté  destroussez  illecques 
auprès  de  brigans.  Si  les  menèrent  tous 
huit  a  ung  chesne.  Si  pendirent  les  sept 
tous  audit  chesne,  et  les  firent  mourir.  Et 
demoura  ledit  Perdrieux  le  derrenier  a 
pendre,  parcequ'il  avoit  requis  ou  nom 
de  Dieu  a  celuy  qui  le  tenoit  qu'il  fust 
pendu  le  derrenier  a  celle  fm  qu'il  eust 
terme  et  espace  de  requérir  a  Dieu  mercy 
et  pardon.  Et  vit  devant  luy  pendre  et 
estrangler  tous  les  sept  dessusdiz.  Si  se 
troua  dévotement  a  madame  sainte  Kathe- 

rine  de  Fierboys  qu'il  luy  pleust  luy  im- 
petrer  grâce  envers  notre  Créateur.  Si 
fust  pendu  le  derrenier  bien  haultement 
audit  chesne,  etataché  d'unglicoul  presque 
tout  neuf.  Et  quant  celuy  qui  le  pendit  fut 
monté  a  cheval,  et  eut  chevauchié  après 
les  autres  qui  s'en  aloient  devant,  quant 
il  fut  environ  ung  tret  d'arc  dudit  chesne , 
le  hcoul  dont  estoit  atachié  le  dit  Perdrieux 
rompit  par  le  melieu,  et  cheut  sur  ung 
tas  de  pierres  rudes  et  agues ,  et  oncques 
ne  luy  firent  mal  non  plus  que  sur  une 
coite  ;  et  ne  sentoit  nulle  angoesse  que 
fust  tant  comme  il  fust  attachié ,  mais  luy 
sembloit  que  on  le  soustenoit  par  les  piez. 
Si  vint  acomplir  son  veu  l'an  et  iour  des- 
susdiz  en  la  chappelle  de  Fierboys  mercier 
madame  sainte  Katherine;  et  aporta  le 
licoul  rompu.  Et  iura  et  déposa  par  la  foy 
de  son  corps  que  ce  luy  estoit  avenu  en 
la  forme  et  manière  dessusdite ,  en  la  pré- 
sence de  frère  lehan  Ghermeteau,  garde 
pour  lors  de  la  dite  chapelle,  messire  Ni- 
colas Paon ,  frère  Gilles  Lecourt ,  messire 
Pierre  Trincart,  et  pluseurs  aultres. 

XIII. 

(  Année  1425.  ) 

Le  xiiie  iour  de  Tanvier,  l'an  mil.  cccc. 
XXV.  lehan  Ducoudray,  natif  de  Saumur, 
et  Jehan  Gourtin,  de  la  paroisse  d'Argentré 
près  Laval  Guion ,  sont  auiourd'huy  venus 
en  voiage  en  la  chapelle  de  Madame  sainte 
Katherine  de  Fierboys ,  lesqueulx  ont  dit 
et  révélé  le  miracle  qui  s'ensuit.  G'est  as- 
savoir que  la  vigile  de  Noël  derreniere- 
ment  passée,  ils  se  eschapperent  de  la 
prison  des  anglois,  ou  ils  estoient,  dedans 
le  chastel  de  Belesme.  Lesqueulx  y  avoient 
esté,  c'est  assavoir  ledit  lehan  Ducoudray 
par  l'espace  de  trois  ans  et  demy,  et  ledit 
Gourtin ,  depuis  la  iournée  de  Yerneil  ;  et 
en  la  compaignie  de  plusieurs  aultres  es- 
toient moult  griefvement  emprisonnez ,  les 
ungs  enferrez,  les  autres  ou  sep.  Si  se 
essaierent  et  eurent  pensées  d'eulx  cuider 
eschapper  par  plusieurs  foys,  mais  re- 
mèdes n'y  povoient  trouver  en  manière 
que  fust.  Si  se  vouèrent  tous  a  Madame 
sainte  Katherine  ladite  vigile  de  Noël ,  et 
en  especial  ledit  lehan  Ducoudray  et  lehan 

Courtin  promisdrent  d'eulx  rendre  et  aler 
en  voiage  en  la  chapelle  de  Madame  sainte 
Katherine  de  Fierboys ,  si  tost  qu'ils  pour- 
roient  estre  eschappez  de  la  dite  prison. 
Et  la  vigile  de  Noël,  après  qu'ils  eurent 
fait  leur  requeste  a  Madame  sainte  Kathe- 
rine, si  se  desemprisonnerent  tous  et  s'en 
yssirent  en  la  présence  du  geôlier,  lequel 
crya  si  fort  que  toute  la  ville  s'esmeut.  Si 
monta  ledit  Jehan  Ducoudray  le  premier 
sur  le  mur  de  la  ville ,  et  trouva  le  guet 
lequel  le  print  et  l'embrassa.  Et  adoncques 
ledit  lehan  getta  le  guet  dessus  le  mur  a 
terre,  et  dist  a  ses  compaignons  que  ne 
se  esbahissent  point,  et  que  Madame  sainte 
Katherine  estoit  a  leur  aide.  Si  se  laissèrent 
couler  dessus  le  mur  es  doves  ;  et  eschap- 
perent  par  la  grâce  de  Dieu  et  de  Madame 
sainte  Katherine;  et  estoit  hault  le  mur 
de  la  haulteur  de  deux  lances  ou  environ. 
Et  ont  iuré  ce  estre  vray  par  la  foy  de  leur 
corps ,  en  la  présence  de  messire  Richart 
Kyrthrizian,  garde  de  ladite  chapelle, 
Robert  Cornabel,  et  pluseurs  aultres. 

XIV. 

(Année  1425.) 

L'an  et  iour  dessusdiz  (43  Janv.  1425) 
vint  en  voiage  a  la  dite  chapelle  ung  gen- 
tilhomme appellé  lehan  Godelin,  de  la 
paroisse  de  Besse  sur  Braie,  lequel  fut 
prins  des  Anglois  le  iour  de  la  my  aoust 
derreniere  passée.  Et  lendemain  fut  mené 
au  gibet  avecques  six  de  ses  compaignons, 
lesqueulx  six  il  vit  tous  pendre  devant  luy 
audit  gibet,  et  a  l'eure  qu'il  vit  pendre 
le  premier,  si  se  voua  a  Madame  sainte 
Katherine  en  la  suppliant  qu'il  luy  pleust 
le  garder  de  mourir  si  vilainement.  Si 
demoura  et  fut  emmené  sans  mal  luy 
faire,  et  fut  a  ranson.  Et  a  iuré  la  foy  de 
son  corps  ce  estre  vray.  Presens  les  des- 
susdiz, messire  Richart  et  Gornabel,  et 
aultres  personnes. 


XV. 


(  Année  1425.  ) 

Le  ve  iour  de  Février,  l'an  mil.  cccc. 
XXV.  lehan  Hurpois  de  la  Ghartre  sur  le 
Lair,  est  venu  en  la  chapelle  de  sainte 
Katherine  de  Fierboys  en  voiage.  Lequel 
fut  prins  des  Anglois  audit  lieu  de  la 
Ghartre,  quant  elle  fut  prinse  desdiz  An- 
glois ;  lequel  se  voua  a  madame  sainte 
Katherine  quand  il  les  vit  arriver  a  la 
Ghartre.  Et  tantost  prinrent  la  ville  et 
tuèrent  grant  quantité  de  gens  ;  et  oncques 
ne  luy  firent  mal ,  fors  qu'ils  le  misdrent 
plusieurs  fois  en  huches ,  en  forciers ,  et 
en  fers.  Si  advint  après  qu'il  fut  mené  à 
Alençon  ;  ils  le  firent  troter  a  pié  a  terre 
de  leurs  chevaulx,  en  alant  audit  lieu 
d' Alençon.  Si  devint  si  las  qu'il  ne  peut 
plus  aler  en  manière  que  fust;  si  desiroit 
plus  la  mort  que  la  vie ,  et  dist  a  son 
maistre  qui  le  menoit  :  Mon  maistre,  je 
vous  pry  et  requers ,  puisque  aultre  grâce 
ne  me  voulez  faire,  qu'il  vous  plaise  me 
ouster  hors  de  la  vie  de  cest  monde.  Et 
adoncques  luy  dist  l'Anglois ,  puisque  tu 
veulx  mourir,  je  te  feray  tantost  mourir. 

Si  le  tira  derrière  iing  buisson ,  et  traisit 
son  espée  toute  nue.  Et  adonc  le  dit  lehan 
se  mist  a  genoulz  et  requist  dévotement 
madame  sainte  Katherine  qu'il  luy  pleust 
estre  a  son  ayde.  Et  adoncques  l'anglois 
le  ferit  trois  fois  le  plus  fort  qu'il  peut 
ferir  sur  le  coul  tout  a  nu.  Et  oncques  ne 
l'entama ,  ny  ne  blessa,  ny  ne  luy  fist  mal. 
Et  quant  l'anglois  vist  et  aperceut  qu'il  ne 
l'avoit  point  blessié,  si  le  laissa,  et  appella 
ung  aultre  anglois  qui  avoit  ung  cheval  en 
destre,  et  le  fist  monter  dessus.  Et  si  a 
dit  ledit  lehan  qu'il  ouyt  depuis  dire  a 
l'anglois  que  quand  il  eut  feri  les  troys 
coups,  et  vit  qu'il  n'estoit  point  blessié, 
qu'il  luy  souvint  de  Madame  sainte  Kathe- 
rine ,  et  pensa  bien  que  ledit  lehan  s'estoit 
recommandé  a  elle  ;  et  adonc  il  eut  pitié 
de  luy.  Si  fust  mené  a  Alençon.  Et  quand 
Le  Mans  fust  prins ,  il  y  fust  mené  ;  et  se 
eschappa  sans  payer  ranson ,  par  la  vertu 
et  prière  de  la  glorieuse  vierge  Madame 
sainte  Katherine.  Et  a  iuré  ledit  lehan 
par  la  foy  de  son  corps  estre  vray,  en  la 
présence  de  messire  Richart  Kyrthrizian , 
frère  Gilles  Lecourt,  gardes  de  la  dite 
chapelle,  et  pluseurs  aultres. 

XVI. 

(Année  1426.  ) 

Le  derrenier  iour  d'avril,  Fan  mil.  cccc. 
XX vi.  deux  compaignons  de  la  garnison  de 
Beaumont  de  la  Ronse ,  ung  appellé  Fran- 
çoys  Dye,  et  Faultre  lehan  Gilbert,  sont 
auiourd'huy  venuz  en  la  chapelle  de  céans. 
Lesqueulx  furent  nagueres  prins  des  An- 
glois  et  menez  a  la  Charte  sur  le  Lair. 
Si  furent  sept  iours  en  fers  et  en  ceps; 
et  se  vouèrent  a  Madame  sainte  Kathe- 
rine qu'il  luy  pleust  prier  Dieu  qu'il  les 
voulsist  délivrer  de  la  prison  ou  ils  es- 
toient,  et  incontinent  qu'ils  pourroient 
estre  dehors,  ils  yroient  mercier  Madame 
sainte  Katherine  en  sa  chapelle  de  Fier- 
boys.  Et  leur  veu  fait,  se  déferrèrent  les 
mains.  Et  adoncques  s'en  sortirent  de  la 
prison,  tous  deulx  encouplez  ensemble  en 
une  paire  de  fers.  Si  attachèrent  leurs 
fers  le  plus  haut  qu'ils  peurent ,  et  adonc- 
ques montèrent  sur  les  murs  de  la  ville, 
lesqueulx  murs  en  celuy  endroit  sont  bien 
haults  d'une  lance  et  demye.  Si  se  lais- 
sèrent cheoir  a  val  en  priant  Madame 

sainte  Katherine  qu'elle  les  voiilsist  garder 
de  péril ,  et  cheurent  a  bas ,  et  oncques  ne 
se  firent  mal.  Si  s'en  alerent  environ  de- 
mye  lieue  tous  accouplez  et  prindrent  des 
pierres,  et  se  defferrerent  ;  et  ont  aujour- 
d'huy  apporté  les  fers  en  la  chappelle  de 
céans.  Presens  messire  Richart  Kyrthri- 
zian,  frère  Gilles  Lecourt,  gardes  de  la 
dite  chapelle,  et  pluseurs  aultres.  Et  ont 
iuré  la  foy  de  leur  corps  ce  estre  vray. 

XVIT. 

(  Année  1426.  ) 

La  vigile  saint  lehan  Baptiste,  Tan  dessus 
dit  (1426),  avint  que  en  la  paroisse  de 
saint  Pierre  de  Monstereul  Bellay,  ung 
appelle  Alain  le  Roux  faisoit  charger  du 
foin,  et  plusieurs  estoient  presens  avec. 
Ainsi  il  sourvint  envers  ledit  Alain  neuf 
hommes  armez  qui  le  voulsirent  tuer  et 
mettre  a  mort.  Lequel  se  deffendit  lon- 
guement d'une  fourche  de  boys.  Puis  le 
prindrent,  et  le  menèrent  bien  une  lieue 
et  demye  en  ung  bois  tout  lié  parmy  les 
bras.  Et  depuis  le  menèrent  hors  dudit 
bois  en  une  maison ,  et  la  donnèrent  du 
blé  a  manger  a  leurs  chevaulx  ;  et  le  lièrent 
par  derrière  le  dos  contre  ung  lit.  Et  se 
voua  ledit  Alain  a  Madame  sainte  Kathe- 
rine ,  comme  il  avoit  fait  paravant.  Et  in- 
continent lesdiz  hommes  d'armes  s'endor- 
mirent. Et  le  dit  Alain  se  trouva  tout 
deslié,  et  eschappa,  et  s'en  ala  au  bois 
ou  ilz  l'avoient  mené,  et  la  se  mussa.  Et 
depuis  lesdiz  le  vindrent  sercher,  et  pas- 
sèrent par  pluseurs  foys  iouxte  luy,  et 

oncques  ne  le  peurent  veoir  ny  trouver. 
Et  ainsi  ledit  Alain  s'en  est  venu  audit 
lieu  de  Fierboys  tout  sain  et  sauf,  et  a 
iuré  ce  estre  vray  par  la  foy  et  serment 
de  son  corps.  Presens  lehan  de  Lestre, 
Guillaume  de  Gerville,  escuyer,  monsei- 
gneur l'archediacre  de  Brie ,  et  pluseurs 
aultres. 

XVIII. 

(  Année  1429.  ) 

Le  iiiie  iour  de  may,  l'an  mil.  cccc. 
xxix.  se  présenta  en  la  chapelle  de  Ma- 
dame sainte  Katherine  de  Fierboys  Michel 
Amilton ,  escoth ,  escuyer  de  la  compaignie 
de  lehan  Stuart,  capitaine.  Lequel  distet 
afferma  par  serment  estre  vray  le  miracle 
cy  après  declairé.  C'est  assavoir  que  très 
voluntiers  de  tout  son  pouvoir  et  puissance 
a  servi  de  bon  cueur  et  devocion  la  glorieuse 
Vierge  Marie  et  Madame  sainte  Katherine , 
et  mesmement  dist  que  la  parroisse  dont 
il  est  natif  est  fondée  de  Madame  sainte  Ka- 
therine. Et  pour  honneur  et  remembrance 
d'elle,  depuis  qu'il  est  venu  en  France  de 
bon  cueur  et  de  devocion  la  venoit  requérir 
en  sa  chapelle  de  Fierboys.  Dit  le  dit 
Amilton  que  la  sepmaine  sainte  derreniere 
passée,  luy  et  plusieurs  de  ses  compai- 
gnons  de  pié  estoient  logez  en  Bretaigne 
en  ung  villaige  nommé  Valletz ,  assez  près 
de  Ghsson.  Et  dit  que  le  Jeudi  absolu, 
les  Bretons  estoient  a  puissance  sur  les 
champs,  et  vouloient  destrousser  lesdiz 

Escots.  Si  advint  que  les  dits  Bretons  en- 
voierent  sur  leurs  logeis  ung  espie  pour 
savoir  de  leur  estât.  Lequel  espie  lesdits 
Escots  prindrent,  le  interrogèrent  et  seu- 
rent  par  luy  que  lesdiz  Bretons  les  vou- 
loient  destrousser.  Et  après  ce  qu'ils  eurent 
sceu  la  volunté  du  dit  espie,  le  pendirent. 
Et  tantost  lesdiz  Escots ,  ceulx  qui  peurent 
fouyr,  s'en  alerent,  et  en  ce  faisant  lesdits 
Bretons  sourvindrent,  qui  prindrent  et 
tuèrent  ceulx  qu'ils  trouvèrent.  Et  entre 
les  aultres  prindrent  ledit  Amilton  qui 
n'estoit  peu  fouyr,  pour  ce  que  son  dou- 
blet luy  poiset  trop  ;  le  prindrent  le  ieudi 
absolu,  et  fut  mené  a  Glisson.  Et  toutes- 
fois  le  fils  d'espie  qui  avoit  esté  pendu , 
le  print  et  luy  iura  que  le  pendroit  pour 
l'amour  de  son  pere.  Et  de  fait  devant 
tous  les  aultres  Bretons  et  de  leurs  vou- 
lentez  luy  lia  les  mains  par  derrière ,  et  le 
pendit  au  gibet  de  Glisson,  en  chemise, 
ne  n'avoit  que  les  chausses  et  soliers.  Le- 
dit Amilton  fut  pendu  le  ieudi  absolu, 
deux  heures  après  midi,  et  ce  fait  s'en 
alerent.  Toutesfois  ledit  Amilton,  depuis 
qu'il  fut  prins,  ne  faisoit  que  penser  de 
devocion  en  MadaiVie  sainte  Katherine ,  et 

la  requeroit  qu'il  luy  pleust  le  garder  de 
mourir,  et  en  ce  faisant  la  vendroit  hum- 
blement mercier  en  sa  chapelle  de  Fier- 
bois.  Et  ainsi  la  requist  par  plusieurs  fois. 
Et  advint  que  quant  il  eust  esté  pendu ,  en 
la  nuyt  ensuyvant  il  vint  une  voix  au  curé 
de  la  ville  disant  qu'il  allast  hastivement 
despendre  Amilton  qui  avoit  esté  pendu. 
Laquelle  annonciation  ledit  curé  en  fit  peu 
de  compte,  et  la  mist  en  oubli  iusques 
au  lendemain,  iour  du  vendredi  saint.  Et 
quant  ledit  curé  eust  tout  fait  son  service 
divin  il  estoit  près  de  mydi.  Si  se  advertit 
de  la  dite  voix  et  va  dire  a  ung  de  ses 
paroissiens  qu'il  alast  veoir  au  gibet  si 
ledit  Amilton  estoit  mort  ou  non  et  qu'il 
luy  rapportast  le  vray.  Si  y  ala  ledit  mes- 
sage. Et  quant  il  fut  la,  vira  et  tourna 
ledit  Escot,  et  ne  sceut  bonnement  s'il 
estoit  mort.  Toutesfois  pour  le  savoir  plus 
au  vray,  luy  deschaussa  le  pié  destre,  et 
de  fait  le  perça  d'un  couteau  ou  petit  orteil 
tellement  qu'il  y  fist  playe  grant  et  en 
saillit  sang.  Et  quant  ledit  Amilton  le 
sentit  iura  par  son  serment  que  tant 
comme  il  fut  pendu  ne  sentoit  mal,  se 
luy  estoit  advis  en  plus  que  s'il  eust  esté 

pendu  par  dessoubs  les  braz.  Car  tant 
comme  il  fut  pendu,  il  requeroit  a  son 
ayde  Madame  sainte  Katherine  sans  penser 
ailleurs  ;  et  luy  estoit  advis  que  on  le  sous- 
tenoit  par  dessoubz  les  piez.  Toutesfois 
quant  il  se  sentit  blessié  ou  dit  orteil ,  tira 
la  iambe  amont,  et  remua.  De  laquelle 
chose  le  message  dudit  curé  eut  très  grant 
paour  et  freeur,  comme  depuis  luy  a  ouy 
dire  ;  car  ledit  message  très  hastivement 
s'en  courist  devers  ledit  curé ,  et  luy  dist 
et  afferma  que  ledit  Amilton  estoit  encores 
en  vie  et  qu'il  l'avoit  veu  remuer.  Et  lors 
ledit  curé  considérant  son  advision  de  nuyt, 
considérant  que  ledit  Amilton  avoit  esté 
pendu  depuis  ledit  ieudi  iusques  au  ven- 
dredi mydi  passant,  pensa  que  c'estoit  mi- 
racle évident ,  et  pour  ce  pronuncia  toutes 
ces  choses  au  peuple  illec  présent,  et  ce 
fait,  luy  et  ses  aultres  gens  d'église  se 
revestirent,  et  avecques  grant  compaignie 
allèrent  a  la  iustice  et  deppendirent  ledit 
Amilton.  Et  quant  il  fut  a  terre  virent 
tous  les  assistens  que  c'estoit  miracle  de 
Dieu ,  et  tant  comme  ils  regardoient ,  il  se 
remua.  Si  estoit  présent  celuy  qui  l'avoit 
pendu,  et  en  contempnement  de  ce  qu'il 

n'estoit  mort ,  luy  donna  sur  l'oreille  d'une 
espée ,  et  luy  fist  une  grant  playe ,  dont  il 
fut  blasmé.  Ce  nonobstant  ledit  Amilton 
fut  chargé  sur  ung  cheval,  et  fut  mené 
en  ung  hostel  et  baillé  a  gouverner  et 
garder.  Toutesfois  une  vaillante  Dame, 
abbesse  de  la  Regrepiere,  ouyt  dire  la 
chose  et  le  miracle  dessus  dit,  envoya 
quérir  ledit  Amilton  pour  le  faire  gou- 
verner en  son  abbaye.  Et  y  fut  mené.  Et 
dit  qu'il  fut  sans  parler  iusques  au  di- 
manche, iour  de  Pasques,  avant  que  la 
parole  luy  vint,  et  pour  tant  que  ledit 
Amilton  ne  savoit  parler  françois,  ladite 
abbesse  le  faisoit  gouverner  a  ung  aultre 
auquel  ledit  Amilton  recita  tout  son  cas, 
ainsi  que  luy  estoit  avenu,  et  comment 
Madame  sainte  Katherine  luy  avoit  sauvé 
la  vie;  et  qu'il  s'estoit  voué  a  Madame 
sainte  Katherine  de  Fierbois  :  lesquelles 
choses  ledit  Amilton  raconta  a  ladite  ab- 
besse ;  dont  elle  aima  mieulx  ledit  Amilton 
et  plus  chierement  le  commanda  garder  et 
gouverner.  Si  advint  que  la  nuyt  d'entre 
le  iour  de  Pasques  et  le  lundi ,  il  vint  une 
voix  audit  Amilton  en  luy  disant  :  délivre 
toy,  délivre  toy  ;  si  pense  d'aler  accomplir 

en  ma  chapelle  de  Fierboys  ce  que  m'as 
promis,  et  te  garderay  et  aideray.  Toutes- 
fois  il  fut  quinze  iours  avant  que  ledit 
Amilton  peut  aler,  ne  se  mettre  sus  ;  car 
le  pié  ou  il  avoit  esté  blessié  luy  faisoit 
plus  grant  mal  que  aultre  chose.  Et  pour 
ce  au  plus  tost  qu'il  peut  aler,  print  congié 
de  ladit  abbesse  et  se  mit  au  chemin  a 
venir  en  la  chapelle  de  céans,  en  venant 
tout  bellement ,  car  il  ne  povoit  aler  pour 
son  pié  dont  il  n'estoit  pas  guéri.  Dit  le  dit 
Amilton  qu'il  avoit  trouvé  sur  les  champs 
des  compaignons  o  lesqueulx  il  avoit  esté 
par  aulcuns  iours  pour  soy  efforcier.  Mais 
ainsi  qu'il  y  estoit  et  que  sapmedi  derre- 
nier  eut  huyt  iours,  il  estoit  couchié  o 
d'aucuns  de  ses  compaignons ,  et  ne  dor- 
moit  point,  luy  vint  une  voix  en  luy  di- 
sant :  autresfois  ie  t'avois  enchargié  et 
commandé  que  tu  alasses  acquitter  en  ma 
chapelle  de  Fierbois  ce  que  tu  m'as  pro- 
mis, dont  ne  fais  compte,  et  pour  ce 
délivre  toy  d'y  aler  hastivement ,  sans  plus 
tarder.  Et  ce  dit  la  dite  voix  luy  donna  sur 
la  ioue  ung  grant  coup ,  et  luy  fist  mal ,  et 
dist  que  ceulx  qui  estoient  couchez  o  luy 
se  réveillèrent  et  luy  demandèrent  que 

c'estoit  qui  l'avoit  feru.  Dont  ne  leur  re- 
pondit riens.  Et  si  tost  lendemain  qu'il  fut 
iour  se  mist  au  chemin  a  venir  céans.  Et 
auiourduy  si  est  rendu  en  sa  chemise 
ledit  Amilton ,  et  a  apporté  ledit  licoul  o 
lequel  il  fut  pendu,  et  est  venu  louer, 
gracier  et  mercier  la  glorieuse  vierge  Ma- 
dame sainte  Katherine  de  la  grâce  qu'elle 
y  avoit  faite.  Et  si  a  iuré  sur  le  messel 
toutes  chacunes  les  choses  dessus  dites 
estre  vrayes,  en  la  présence  de  messire 
lacques  Amissel ,  lehan  Bredur,  prestres , 
frère  Gilles  Lecourt,  lehan  Ghermeteau, 
lehan  du  Rameau,  Guillaume  Menost,  et 
aultres  plusieurs  passé  deux  cens,  oyans 
dire  et  pronuncier  et  relater  ledit  miracle. 

XIX. 

(Année  1429.  ) 

Le  xxixe  iour  de  mars  l'an  mil.  cccc. 
xxix.  André  Estorneau,  escuyer,  de  la 
paroisse  de  Manoc  près  Gonfoulant,  a  dit 
et  declairé  la  grâce  que  Dieu  luy  a  faite  a 
la  requeste  de  la  glorieuse  vierge  Madame 
sainte  Katherine.  C'est  assavoir  ledit  Es- 
torneau s'en  partit  de  la  Rochefoucault 
pour  aler  a  Mareuil ,  le  iour  saint  Valentin 
derrenier  passé.  Et  quant  il  fut  près  de 
Mareuil,  il  rencontra  deux  anglois,  ses 
ennemis.  Lesqueulx  le  prindrent  luy  et 
son  page.  Si  les  lièrent  bien  estroit  par 
les  piez  sous  les  ventres  des  chevaulx,  et 
estoit  leur  intention  de  les  mener  a  l'ile 
de  Madoc ,  ou  plus  avant.  Et  adonc  le  dit 
Estorneau  fut  moult  desconforté,  et  ne 
sceut  quel  remède  y  mettre,  fors  tant 
seulement  que  luy  va  souvenir  des  beaulx 
miracles  que  Nostre  Seigneur  fait  a  la 
requeste  de  Madame  sainte  Katherine  de 
Fierboys  ;  a  laquelle  il  se  recommande 
très  dévotement  qu'elle  priast  Nostre  Sei- 
gneur qu'il  le  mist  hors  des  mains  de  ses 

ennemys ,  et  il  vendroit  la  mercier  en  sa 
chapelle  de  Fierboys,  en  la  manière  que 
ses  ennemys  le  tenoient.  Et  après  ce  qu'il 
eut  fait  son  veu  et  sa  prière ,  tout  le  cueur 
luy  va  alléger  et  asseurer.  Et  luy  vint  in- 
continent en  advision  comment  il  s'en  es- 
chapperoit.  Si  print  son  manteau  qu'il 
avoit  sur  soy,  quant  la  nuyt  fut  venue ,  et 
le  rompit  afm  qu'il  ne  luy  fit  point  d'em- 
pescliement.  Et  après  ce  qu'ils  furent  allez 
ung  peu  de  chemin  en  devallant  ung  des- 
troit,  en  s'approchant  d'une  rivière  qui 
est  près  de  Ghales,  lequel  destroit  est 
moult  fort  et  périlleux  a  descendre  ;  et 
estoit  ledit  Estorneau  entre  les  deux  An- 
glois.  Et  quant  il  vist  qu'il  fut  au  plus 
mauvais  lieu  a  descendre ,  si  se  approucha 
de  cestuy  qui  estoit  le  premier,  et  le  frappa 
du  poing  entre  les  deux  espaules  tel  cop 
qui  le  fist  cheoir  luy  et  son  cheval;  et 
commença  le  cheval  a  le  trayner.  Si  com- 
mença a  crier  et  appeler  son  compaignon , 
en  luy  disant  :  a  l'ayde ,  ie  suys  mort.  Et 
adoncques  ledit  Estorneau  traversa  le  che- 
min et  entra  en  ung  boys,  et  s'en  eschappa. 
Et  quant  il  eut  chevauché  ainsi  comme 
demye  lieue,  si  se  laissa  cheoir  a  la  ren- 

verse  par  dessus  la  croppe  de  son  cheval , 
et  se  deslia.  Si  chevaucha  en  traversant 
pais  sans  tenir  chemin  ne  sentier  toute  la 
nuyt  en  s'en  retournant.  Et  oncques  ne 
faillit  a  son  chemin  ;  et  passa  plusieurs 
rivières  moult  fortes  a  passer,  et  oncques 
n'y  avoit  esté:  Et  ainsi  s'en  eschappa  ledit 
Estorneau  par  la  grâce  de  Dieu  et  a  la 
requeste  de  la  glorieuse  vierge  Madame 
sainte  Katherine.  Et  ce  a  iuré  estre  vray 
en  la  présence  de  messire  Richart  Kyr- 
thrizian,  frère  Gilles  Lecourt,  prestres, 
gouverneurs  de  la  dite  chapelle,  et  mes- 
sire lehan  Bredur,  prestre,  et  pluseurs 
aultres  presens. 

XX. 

(Année  1430.) 

Ego  loannes  Boucher,  in  legibus  licen- 
tiatus,  Ecclesiarum  Turonensis  et  Ande- 
gavensis  canonicus ,  ac  sancfi  loannis  An- 
degavensis  decanus,  die  martis  post  festum 
Pasche ,  hoc  est  xviiio  mensis  aprihs , 
anno  Domini  millesimo.  cccco.  xxx«>.  in 
domo  mea  Andegavis ,  de  nocte  quasi  hora 
nona,  graviter  infirmari  incepi ,  unde  tan- 
tus  dolor  capitis  me  invasit  et  intolerabihs 
qui  michi  duravit  quasi  usque  ad  quartam 
horam  post  mediam  noctem,  quam  plus 
sperabam  pre  dolore  tanto  decedere  quam 
reconvalescere.  Qua  hora  memor  gloriose 
virginis  Katherine  quam  semper  in  neces- 
sitatibus  consuevi  habere  recursum,  me 
eius  precibus  et  meritis  confidens  adiu- 
vari,  eidem  me  recommandando  vovi.  Et 
subito  et  absque  intervallo ,  Dei  gratia  et 
ipsius  virginis  gloriose ,  ut  firmiter  credo , 
dolor  tantus  insupportabilis  disparuit.  Et 
infra  dies  paucos  sospitatem  recuperavi, 
et  iter  pede  arripui  causa  voti  adimplendi 
et  Deo  gratias  agendi.  In  presenti  capella 

missam  alla  voce  tam  pro  rege,  Puella 
Deo  digna,  et  regni  hujus  prosperitate  et 
pace  celebravi,  die  veneris,  quinta  maii, 
anno  quo  supra  ^ 

1  Cette  pièce  a  été  publiée  par  M  J.  Qui- 
cherat.  Procès  de  condatmnation  et  de  réha- 
bilitation de  Jeanne  d*Arc.  Paris^  Renouard, 
1841-1850. 

XXI. 

(Année  1430.  ) 

Le  xiiiie  iour  de  millet  l'an  mil.  cccc. 
XXX.  est  venu  en  la  chapelle  de  céans  en 
voiage  ung  appelé  Pierre  Dufons,  natif  de 
Bourges  ;  lequel  est  de  la  compaignie  de 
Regnault  Guillaume ,  frère  de  la  Hire  ;  et 
a  dit  et  declairé  le  miracle  que  Dieu  luy  a 
fait  a  la  requeste  de  Madame  sainte  Ka- 
therine. C'est  assavoir  que  huit  iours  avant 
la  feste  saint  Aignant  dernière  passée ,  ledit 
Pierre  et  quatre  autres  furent  prins  des 
Anglois  d'Alençon,  en  une  maison,  ou 
lieu  appelé  Lignieres.  Si  furent  menez  a 
Alençon  en  prison.  Et  le  premier  iour 
qu'ils  y  furent  menez  lesdiz  Anglois  coup- 
perent  la  teste  a  l'un  desdiz  prisonniers 
pour  aulcune  desplaisance  que  autresfois 
leur  avoit  fait.  Et  l'autre  iour  ensuivant 
en  pendirent  deux.  Si  ne  demoura  plus  le 
dit  Pierre  du  Fons  et  ung  autre.  Et  quant 
vint  au  bout  de  huit  iours,  ledit  Regnault 
Guillaume ,  leur  capitaine ,  manda  aux  diz 
Anglois  telle  compaignie  qu'ils  feroient  a 
ses  gens,  qu'ils  feroient  aux  leurs.  De  la- 

quelle  chose  les  diz  Anglois  eurent  très 
grant  despit.  Et  adoncques  le  lendemain 
les  menèrent  hors  de  la  ville  d'Alençon 
pour  les  pendre.  Si  se  vouèrent  dévote- 
ment a  Dieu  et  a  Madame  sainte  Kathe- 
rine. Et  requist  ledit  Pierre  ausdiz  Anglois 
qu'il  fust  pendu  le  derrenier,  affm  qu'il 
eust  espace  de  requérir  a  Dieu  mercy  et 
pardon.  Si  pendirent  son  compaignon  le 
premier  a  ung  noyer  près  de  la  dite  ville 
d'Alençon,  auprès  d'une  chapelle  de  Ma- 
dame sainte  Katherine,  ou  il  y  a  ung 
cimetière  ou  qu'ilz  y  firent  une  fosse  pour 
enterrer  lesdiz  prisonniers  après  ce  qu'ils 
seroient  morts.  Si  se  voua  de  rechief  ledit 
Pierre  dévotement  a  la  glorieuse  Madame 
sainte  Katherine  qu'il  luy  pleust  prier  Dieu 
et  la  Vierge  Marie  pour  luy,  et  estre  a  son 
ayde ,  et  il  la  vendroit  louer  et  mercier  en 
la  chapelle  de  céans ,  en  cas  qu'il  en  pour- 
roit  eschapper  sans  mourir.  Et  adoncques 
le  firent  monter  oudit  noyer,  et  le  pen- 
dirent bien  haut  a  une  branche.  Si  de- 
moura  pendu  a  la  dite  branche  bien  environ 
demye  heure  et  cuidoit  l'on  qu'il  fust  mort. 
Si  se  desnoa  le  licoul ,  et  cheut  le  dit  Pierrè 
a  terre  sur  les  piez ,  devant  toute  la  com- 

paignie,  ou  il  y  avoit  bien  plus  de  troys 
cens-.personnes.  Si  le  firent  monter  dere- 
chief  ou  dit  noyer,  et  le  rependirent,  et 
dist  celuy  qui  le  pendoit  qu'il  l'atacheroit 
si  bien  qu'il  garderoit  bien  de  desnoer.  Et 
demoura  bien  pendu  environ  de  demye 
heure  et  plus ,  et  ne  bougeoit  plus  ne  piez 
ne  mains ,  et  cuidoient  tous  estre  certains 
qu'il  fust  mort.  Si  monta  ou  dit  noyer 
celui  qui  l'avoit  pendu ,  et  couppa  le  licoul 
pour  le  faire  cheoir  a  terre  pour  l'enter- 
rer oudit  cymetiere  avecques  l'autre.  Si 
cheut  a  terre,  et  se  releva  comme  assis, 
et  se  recommandoit  tousiours  a  Madame 
sainte  Katherine.  Et  furent  ceulx  qui  la 
estoient  tous  esbahis ,  dont  aultrement  il 
ne  povoit  mourir.  Et  disrent  aulcuns  qu'il 
ne  seroit  plus  bon  qu'il  fust  encore  pendu , 
et  que  c'estoit  aulcun  miracle  de  Dieu.  Si 
le  prindrent  deux  Anglois  et  le  montèrent 
derechief  ou  dit  noyer,  et  iurerent  par  la 
foy  de  leur  corps  que  a  celle  foys  le  gar- 
deroient  bien  de  iamais  en  reschapper.  Et 
le  pendirent  de  rechief,  et  le  tiroit  l'un 
par  les  piez  le  plus  fort  qu'il  povoit  tirer, 
et  l'autre  le  fouloit  o  les  piez  sur  les  es- 
paules  le  plus  pesantement  qu'il  povoit, 

et  tant  qu'il  leur  estoit  advis  qu'il  estoit 
mort  et  estranglé.  Et  se  descendirent,  et 
le  laissèrent  bien  une  heure  et  demye 
pendu.  Et  après  ce  monta  ung  anglois  ou 
noyer,  et  couppa  le  licoul,  et  cheut  a 
terre;  et  fust  porté  a  la  dite  fosse,  et  cui- 
doit  on  qu'il  fust  mort.  Et  le  misdrent  au 
long  de  la  fosse,  laquelle  n'estoit  pas  en- 
core achevée  de  faire.  Si  se  releva  ainsi 
comme  assis,  et  commença  a  ouvrir  les 
yeulx  et  a  regarder  les  gens.  Si  furent 
tous  ceulx  qui  la  estoient  moult  émerveillez 
et  encores  plus  fort  que  par  devant  ;  et 
disdrent  plusieurs  des  anglois  que  c'estoit 
évident  miracle  de  Dieu ,  et  qu'il  ne  failloit 
plus  s'aventurer  a  le  pendre  ne  faire  mourir 
et  pour  doubte  qu'il  en  despleut  a  Dieu. 
Si  le  portèrent  en  ladite  chapelle,  et  le 
vint  veoir  le  capitaine  d'Alençon ,  et  com- 
manda que  l'on  ne  luy  feist  plus  mal  ne 
desplaisir  ;  et  qu'on  le  gardast ,  et  qu'on 
luy  donnast  a  boyre  et  a  manger.  Si  de- 
meura en  ladite  chapelle  environ  troys 
sepmaines ,  et  le  gardoient  deux  femmes , 
l'une  angloische,rautrefrançoyse. Laquelle 
angioische  quant  elle  vit  qu'il  commença 
a  guérir  et  a  efforcier,  si  commença  a 

murmurer  contre  luy  et  le  vouloir  livrer 
a  ung  anglois  pour  estre  son  prisonnier. 
Et  le  luy  fist  assavoir  celle  qui  estoit  fran- 
çoyse ,  et  luy  dist  qu'il  y  mist  remède  bien 
brief ,  ou  autrement  on  le  vendroit  quérir 
et  seroit  prisonnier.  Si  list  tant  le  dit 
Pierre  qu'il  trouva  manière  de  le  faire 
savoir  à  Regnault  Guillaume  et  a  ses  com- 
paignons  qui  l'alerent  quérir  a  la  dite  cha- 
pelle ,  et  le  emmenèrent.  Et  ainsi  eschappa 
ledit  Pierre  du  Fons  de  la  main  de  ses 
ennemis  par  la  grâce  de  Dieu  et  a  la  re- 
queste  de  la  glorieuse  vierge  Madame 
sainte  Katherine.  Et  tout  ce  que  dessus 
est  dit  a  iuré  le  dit  Pierre  estre  vray  par 
la  foy  et  serment  de  son  corps ,  en  la  pré- 
sence de  messire  Richart  Kyrthrisian, 
frère  Gilles  Lecourt ,  gardes  de  la  chapelle 
de  céans,  lehan  Bredur,  prestre,  Loys 
Forest,  Robert  Gornabel,  et  aultres. 

XXII. 

(  Année  1437. } 

Le  xxiiie  iour  de  may  l'an  mil.  cccc. 
xxxvii.  vint  céans  Margarite  de  Monnay, 
native  du  pais  de  Normandie,  femme 
d'ung  gentilhomme  nomme  Gilbert  de 
Frenay,  lequel  vint  céans  luy  et  sa  femme. 
Laquelle  Margarite  avoit  esté  prisonnière 
et  plege  en  la  ville  de  Frenay  le  Vicomte 
pour  son  mary  par  l'espace  de  cinq  ans  et 
cinq  moys  en  fers  et  en  une  chaine  de 
fer,  et  o  tout  ce  estoit  en  cep  iour  et  nuyt, 
pour  ce  que  son  mary  ne  povoit  paier  la 
grant  finance  que  l'on  luy  demandoit.  Elle 
estant  toute  desconfortée  et  voyant  qu'il 
n'estoit  nul  qui  eust  pitié  d'elle ,  luy  sou- 
vint des  beaux  miracles  qui  estoient  faits 
de  iours  en  iours  en  la  chapelle  de  céans. 
Et  fist  veu  a  Dieu  et  la  Vierge  Marie ,  et  a 
Madame  sainte  Katherine  que  iamais  ne 
bevroit  de  vin  iusques  a  ce  qu'elle  fust 
venue  en  sa  dite  chapelle ,  si  aulcunement 
elle  povoit  eschapper.  Advint  la  nuyt  en- 
suivant qu'elle  eut  fait  son  veu ,  c'est  as- 
savoir le  xxvie  iour  de  ianvier  derrenier 

passé ,  luy  vint  une  voix  en  s'endormant 
qui  luy  dist  qu'elle  seroit  délivrée.  Et  de 
rechief  se  niist  en  devocion  en  se  recom- 
mandant a  Madame  sainte  Katherine.  Et 
le  lendemain  vint  le  geôlier  a  elle  qui  la 
mist  hors  du  cep  pour  aller  a  chambres. 
Et  s'en  ala  ledit  geôlier,  et  l'oublia  a  mettre 
ou  cep.  Et  se  mit  a  genoulz  ladite  Marga- 
rite  en  priant  sainte  Katherine  qu'il  luy 
pleust  estre  en  aide.  Advint  que  inconti- 
nent qu'elle  eust  fait  sa  requeste  que  les 
fers  et  les  chesnes  de  fers  luy  cheurent  des 
piez  d'ung  costé,  et  non  pas  de  l'autre. 
Ainsi  print  les  dits  fers  et  chesnes ,  si  les 
leva  contremont  sa  cuisse  et  s'en  vint  a 
l'uys  de  la  prison,  et  le  trouva  tout  ou- 
vert. Et  s'en  vint  parmy  la  rue  dudit  lieu 
de  Frenay  environ  dix  heures  devant  les 
Anglois.  Et  oncques  ne  trouva  qui  luy 
demandast  rien.  Et  ainsi  fut  délivrée  la 
dite  Margarite  a  la  requeste  de  Madame 
sainte  Katherine.  Et  ce  a  iuré  estre  vray, 
presens  Messire  Georges  Guiot,  curé  de 
sainte  Maure ,  frère  Gilles  Lecourt ,  gardes 
de  la  dite  chapelle,  Vincent  des  Patiz, 
prestres ,  Guillaume  Guerrier,  et  pluseurs 
aultres. 


—  71  — 


XXIII. 

(  Année  1437.  ) 

Le  xxve  iour  de  iuillet  Tan  mil.  cccc. 
xxxvii.  vint  en  la  chapelle  de  céans  ung 
appelé  Thomas  de  Briqueville ,  filz  de  Che- 
valier, et  de  la  garnison  de  La  Val ,  auquel 
Dieu  a  fait  belle  grâce  a  la  requeste  de  la 
Vierge  Marie  et  de  la  glorieuse  Madame 
sainte  Katherine.  Advint  que  ledit  Thomas 
fut  prisonnier  aux  Anglois  a  ung  chastel 
appelé  saint  Denis ,  bien  a  troys  ans  ;  et 
luy  demandoit  on  la  somme  de  cent  saluz. 
Si  leur  en  promist  la  somme  de  soixante  ; 
et  les  anglois  oncques  ne  le  voulsirent. 
Ainsi  le  dit  Thomas  se  voua  a  Madame 
sainte  Katherine  qu'il  luy  pleust  de  luy 
ayder,  et  que  il  vendroit  en  sa  chapelle 
en  chemise,  et  piez  nus,  et  sans  chappe- 
ron.  Ainsi  il  trouva  manière  de  soy  def- 
ferer  de  deux  petits  cousteaux  et  d'une 
petite  hache  qu'il  trouva,  laquelle  il  ne 
sceut  oncques  dont  elle  vint,  si  n'est  de 
la  grâce  de  Dieu.  Ainsi  fust  defferré  a  ung 
vendredy  au  soir,  et  s'en  vint  sur  les  murs. 
Incontinent  qu'il  y  fut,  l'on  luy  demanda 

s'il  se  avaloit;  et  il  respondit  que  ouy. 
Ainsi  l'on  courit  après  luy.  Et  lors  sortit 
dessus  les  murs  en  bas ,  et  ainsi  fut  es- 
chappé  par  la  grâce  de  Dieu  et  a  la  prière 
de  Madame  sainte  Katherine.  Et  a  l'eure 
qu'il  sortit  de  haut  a  bas,  environ  iour 
couchié,  et  estoit  ia  levée  la  lune.  Ainsi  a 
acomply  ledit  Thomas  son  veu  l'an  et  iour 
dessusdiz ,  et  a  iuré  ce  estre  vray.  Presens 
a  ce  honorables  et  discrets  frère  Antoine 
de  la  Motte,  messire  Georges  Guiot ,  prieur 
et  curé  de  sainte  Maure ,  frère  Gilles  Le- 
court,  et  pluseurs  aultres. 

XXIV. 

(  Année  1437.  ) 

Le  xviie  iour  du  moys  de  Febvrier,  Tan 
mil.  cccc.  xxxvii.  vint  en  la  chapelle  de 
céans  lehan  Moreau,  de  la  paroisse  de 
Ses  en  Normandie ,  lequel  a  dit  et  declairé 
la  grâce  que  Dieu  luy  a  faite  a  la  requeste 
de  Madame  sainte  Katherine.  C'est  assa- 
voir que ,  quatre  ans  a  ou  environ ,  il  fut 
prins  des  Anglois  devant  son  moulin,  et 
d'ilecques  mené  a  Alençon  avecques  plu- 
seurs  aultres,  et  la  fut  mis  en  une  cave 
et  enferré  par  les  iambes  de  fers  pesant 
xii  livres ,  et  la  nuyt  mis  ou  sep  ;  et  tous- 
iours  a  esté  en  ce  point  iusques  au  moys 
d'Aoust  derrenier  passé  ;  que  a  luy  et 
troys  aultres  prisonniers  estans  avecques 
luy  dans  ladite  cave  leur  souvint  des  beaux 
et  evidens  miracles  que  Dieu  faisoit  a  la 
requeste  de  la  glorieuse  vierge  Madame 
sainte  Katherine.  Si  se  vouèrent  et  se 
recommandèrent  dévotement  a  elle,  luy 
requérant  qu'il  luy  pleust  prier  Dieu  qu'il 
les  voulsist  délivrer  de  la  prison  et  ordure 
en  quoy  ils  estoient  et  des  mains  de  leurs 

ennemis.  Et  incontinent  leur  veu  fait  trou- 
vèrent manière  d'eux  eschapper.  Et  se 
adviserent  de  faire  une  mine  en  la  dite 
cave ,  et  paravant  ne  s'en  povoient  adviser, 
ny  trouver  aulcun  remède.  Si  trouvèrent 
tous  quatre  manière  d'eux  defferrer  bien 
aysement  et  minèrent  tant  que  d'ilecques 
entrèrent  en  une  sale ,  laquelle  estoit  fer- 
mée de  clefs  et  de  barres  par  huys  et  par 
fenestres ,  tellement  qu'ils  ne  savoient 
comment  en  yssir.  Et  adviserent  une  vitre 
de  la  haulteur  de  deux  hommes  ou  envi- 
ron ,  et  ne  savoient  comment  y  actaindre , 
et  ne  trouvoient  chose  par  quoy  y  povoir 
monter.  Si  se  recommandèrent  tousiours 
a  Madame  sainte  Katherine,  et  se  advi- 
serent de  mettre  ung  de  leurs  fers  en  une 
fente  de  mur  de  la  dite  sale  par  quoy  ils 
montèrent  a  ladite  vitre,  et  ploierent  le 
fer  de  la  dite  vitre ,  et  tournèrent  le  voirre 
a  part  et  se  despoillerent  en  chemise.  Si 
saillirent  les  testes  les  premières  en  la  rue 
sur  le  pavé  ;  et  oncques  mal  ne  se  firent , 
et  a  tout  ce  faire  menoient  ung  grant 
bruit.  Dont  le  geôlier  qui  estoit  couchié 
sur  la  dite  cave ,  et  tout  son  mesnage ,  qui 
estoient  sept  ou  huyt  personnes  tous  es- 

veillés  et  parloient  ensemble ,  n'en  ouyrent 
oncques  riens.  Si  s'en  alerent  en  Teglise 
Nostre  Dame  d'Alençon  en  franchise,  et 
y  furent  gardez  des  Anglois  nuyt  et  iour 
par  l'espace  d'ung  moys  ou  environ ,  fors 
l'ung  d'eulx  qui  estoit  breton,  appelé 
Yvonnet  le  Camus ,  qui  n'y  fut  que  envi- 
ron huit  iours.  Car  les  Anglois  le  trais- 
nerent  dehors  pour  haine  qu'ils  avoient  a 
luy.  Si  ne  les  gardèrent  plus  les  Anglois , 
et  leur  fut  advis  qu'ils  ne  s'en  oseroient 
sortir.  Et  quand  lesdiz  prisonniez  se  ap- 
perceurent  que  l'on  ne  les  garda  plus,  si 
s'en  yssirent  environ  sept  heures  au  ma- 
tin que  l'on  disoit  la  messe  en  ladite  église. 
Et  s'en  alerent  aux  murs  de  la  dite  ville  et 
sailhrent  es  doves ,  lesquelles  sont  moult 
profondes  ;  et  oncques  ne  se  firent  mal  ; 
et  passèrent  une  grant  baye  d'espines  qui 
estoient  en  celles  doves  moult  aiseement . 
et  une  rangée  de  pieux  aguz,  puis  mon- 
tèrent contremont  la  dove  tout  aiseement  : 
dont  fut  très  merveilleuse  chose.  Et  dit 
ledit  Moreau  que  tous  ceulx  qui  ont  ouy 
parler  de  ce  et  cognoissent  les  lieux  par 
ou  ils  passèrent,  s'en  esmerveilloient  tous. 
Si  s'en  alerent  d'ilecques  rendre  a  une 

chapelle  de  saint  Blaize,  environ  deux 
portées  d'arbalestes  de  la  dite  ville  d'Alen- 
çon.  Et  illecques  se  misdrent  en  franchise 
et  furent  gardez  de  sept  anglois  toute  la 
nuyt  ensuyvant.  Et  quant  il  fut  iour,  lesdiz 
Anglois  s'en  retournèrent  a  la  dite  ville 
croyant  que  lesdiz  prisonniers  ne  s'en 
osassent  aller  de  iour.  Si  se  misdrent  les- 
diz prisonniers  a  l'aventure,  priant  tous- 
iours  Madame  sainte  Katherine  qu'elle  fut 
a  leur  ayde.  Et  s'en  partirent  de  la  dite 
chapelle  environ  neuf  heures  de  iour  ;  et 
s'en  alerent  sans  trouver  aulcun  empes- 
chement,  par  la  grâce  de  Dieu  et  de  Ma- 
dame sainte  Katherine.  Et  s'est  auiour- 
d'huy  céans  rendu  ledit  Moreau  tout  en- 
ferré par  les  deulx  iambes,  ainsi  comme 
promis  l'avoit  en  son  veu  faisant.  Et  a  esté 
céans  defferré.  Et  a  iuré  par  la  foy  de  son 
corps  ce  que  dit  est  estre  vray,  en  la 
présence  de  messire  Georges  Guiot,  frère 
Gilles  Lecourt ,  gouverneurs  de  la  chapelle 
de  céans ,  Jehan  Ghermeteau ,  Benoist  Pi- 
nart,  Gilles  Le  Bouvier,  Nicolas  Mercier, 
Guillaume  Pigeon,  et  pluseurs  aultres. 

(  Année  1437.  ) 
Le  xviiic  iour  de  février,  l'an  mil.  cccc. 
xxxvii.  Guillaume  Lambert,  serviteur  du 
provost  de  Paris,  est  venu  céans  mercier 
Madame  sainte  Katherine  de  la  grâce  que 
Dieu  luy  a  faite  a  sa  requeste ,  et  acomplir 
son  veu.  Lequel  fut  prins  des  Anglois 
mercredi  derrenier  au  Bourg  la  Royne. 
Lesqueulx  luy  lièrent  les  deux  iambes 
soubs  le  ventre  d'ung  cheval.  Et  en  le 
menant  a  Ghevreuse ,  quant  ils  furent  a 
ung  petit  boucage  de  buissons ,  environ 
complie ,  s'apperceut  que  le  licoul  dont  il 
estoit  lié  par  les  iambes  traynoit  a  terre , 
et  estoit  deslié.  Et  si  tost  qu'il  avoit  esté 
prins  se  voua  a  Madame  sainte  Katherine , 
et  luy  avoit  promis  en  son  veu  faysant,  en 
cas  qu'il  pouroit  eschapper,  de  la  venii' 
mercier  céans  en  sa  chapelle.  Et  adoncques 
saillit  a  terre ,  et  s'en  eschappa ,  et  oncques 
ne  s'en  apperceurent  les  Anglois.  Et  ce  a 
iuré  par  la  foy  de  son  corps  estre  vray,  en 
la  présence  de  messire  Georges  Guiot ,  curé 
de  sainte  Maure  et  gouverneur  de  la  cha- 
pelle de  céans ,  Guillaume  Pigeon ,  prestre , 
et  Robert  Gornabel ,  et  pluseurs  aultres. 

XXVI. 

(  Année  1438.  ) 

Le  xiiie  iour  de  mars,  Tan  mil.  cccc. 
xxxviii.  vint  en  la  chapelle  de  Madame 
sainte  Katherine  de  Fierboys  lehan  Moret, 
escuier,  pour  la  belle  grâce  que  luy  avoit 
fait  Nostre  Seigneur  à  la  requeste  de  la 
glorieuse  vierge  Madame  sainte  Katherine  ; 
laquelle  est  que  le  dit  Moret  fut  prins  et 
mis  en  prison  en  une  basse  fosse,  au 
chasteau  d'Angoulesme.  Et  illecques  a  esté 
par  l'espace  de  cinquante  iours  et  cin- 
quante nuiz.  Et  se  recommanda  a  Madame 
sainte  Katherine,  en  luy  priant  qu'elle 
priast  Dieu  pour  luy,  et  qu'il  la  vendroit 
veoir  s'il  povoit  eschapper.  Et  tantost  après 
s'endormit ,  et  se  trouva  hors  de  la  fosse , 
et  s'en  eschappa  sans  rançon.  Et  est  venu 
céans  loer  Dieu ,  et  Nostre  Dame ,  et  Ma- 
dame sainte  Katherine. 

XXVII. 

(Année  1439.  ) 

lehan  du  Ruslay,  demourant  a  saint 
Eutrope  de  Xaintes,  dit  qu'il  estoit  pri- 
sonnier aux  Anglois  a  Gonac ,  a  troys 
lieues  de  Pons ,  en  Xaintonge ,  lequel  es- 
toit  a  finance  de  xxxv  royaulx ,  desqueulx 
il  en  avoit  poyé  treze.  Et  pour  ce  qu'il 
n'avoit  pas  poyé  la  dite  somme  de  xxxv 
royaulx ,  les  dits  anglois  lui  disrent  qu'ils 
le  meneroient  a  Bordeaux  et  doubleroient 
la  finance.  Et  adoncques  le  dit  lehan  eut 
grant  paour  que  les  diz  Anglois  le  me- 
nassent audit  lieu  de  Bordeaux.  Si  luy 
souvint  de  Madame  sainte  Katherine  de 
Fierbois,  et  se  mist  en  priant  qu'il  luy 
pleust  a  le  délivrer  de  la  payne  ou  il  es- 
toit.  Et  tantost  après  la  prière  faite,  luy 
estant  enferré ,  les  fers  luy  cheurent ,  et 
le  clou  descloua.  Si  tost  qu'il  apperceut 
qu'il  estoit  defferré ,  print  les  dits  fers  et 
les  mist  dessous  la  paille.  Et  de  rechief  se 
mist  en  prière  envers  Madame  sainte  Ka- 
therine qu'il  pleust  le  mectre  hors  d'illec. 
Et  se  mist  a  chemin  et  s'en  partit ,  et  vint 

a  la  porte  du  chastel  ou  estoit  le  portier  et 
plusieurs  aultres  qui  jouoient  aux  quartes. 
Et  s'en  vint  dehors  dudit  chastel.  Et  depuis 
qu'il  fut  hors ,  il  rencontra  femmes  qui 
venoient  du  bois ,  et  pages  d'abreuver  les 
chevaulx;  mais  la  mercyDieu  et  Madame 
sainte  Katherine ,  ne  trouva  chose  qui  luy 
mesfit.  Le  quel  s'est  auiourduy  rendu  en 
la  chapelle  de  céans  pour  remercier  Nostre 
Seigneur,  la  Vierge  Marie,  et  Madame 
sainte  Katherine  des  grâces  que  Nostre 
Seigneur  luy  a  faites.  Et  ce  a  iuré  estre 
vray,  presens  messire  Georges  Guiot,  curé 
de  sainte  Maure  et  garde  de  la  chapelle 
de  céans,  Nicolas  Mercier,  prestre,  lehan 
Lemaire,  et  aultres,  le  xe  iour  de  mars 
Tan  mil.  cccc.  xxxix. 

XXVIII. 

( Année  1443  ) 

Le  xxvie  iour  de  novembre  l'an  mil. 
cccc.  xliii.  Guillemin  Boulon,  parroissien 
de  la  parroisse  de  saint  Germain  de  Be- 
noys,  ou  dyocese  et  evesché  d'Angers, 
vint  céans  en  ceste  chapelle  de  Madame 
sainte  Katherine  de  Fierboys,  pour  re- 
mercier Dieu ,  et  la  benoiste  vierge  Marie , 
et  Madame  sainte  Katherine ,  de  la  grâce 
que  Dieu  luy  a  nagueres  faite  a  la  requeste 
de  la  dite  glorieuse  vierge.  C'est  assavoir 
que  environ  cinq  sepmaines  a  que  ledit 
Guillemin  fut  prins  des  Anglois  en  la  ville 
de  Evron  et  fut  mené  a  Cyllé-le-Guillaume, 
et  la  fut  enferré  par  les  piez.  Si  se  voua 
a  Dieu  et  a  Madame  sainte  Katherine.  Et 
adoncques  luy  print  volunté  et  couraige 
de  soy  defferrer.  Et  tantost  après  print  la 
hasche  de  son  maistre  qui  l'avoit  prins, 
et  desrompit  ung  fer  et  se  defferra  d'ung 
pié,  et  saillit  «de  dessus  la  muraille  es 
doves ,  et  fut  le  iour  de  la  feste  de  saint 
Denis  derreniere  passée.  Et  ainsi  se  es- 
chappa  de  prison  par  la  grâce  de  Dieu. 

et  a  la  requeste  et  prière  de  Madame 
sainte  Katherine.  Et  ce  a  iuré  estre  vray 
en  la  présence  de  messire  Georges  Guiot , 
prestre ,  frère  Pierre  Queroan ,  gardes  de 
la  dite  chapelle ,  Guillaume  Guerrier,  Ro- 
bert Cornabel  et  pluseurs  aultres. 

XXIX. 

(  Année  1443.  ) 

Le  xviiie  iour  de  mars,  l'an  mil.  cccc. 
xliii.  est  venu  en  la  chapelle  de  céans 
Sanson  Guimont ,  natif  de  Chartres ,  de  la 
garnison  d'Evreux  ;  lequel  est  venu  mer- 
cier Dieu  et  la  glorieuse  vierge  Madame 
sainte  Katherine  de  la  grâce  que  Dieu 
luy  a  faite  a  la  requeste  de  la  dite  glo- 
rieuse vierge.  C'est  assavoir  que  le  mer- 
credi devant  la  feste  monseigneur  saint 
André  il  fut  prins  des  Anglois  du  Ponteau 
de  Mer  (  Pont  Audemer  ) ,  et  fut  enferré 
par  les  piez  et  par  les  iambes,  par  l'es- 
pace de  troys  mois,  et  ne  povoit  trouver 
manière  d'estre  mis  a  finance.  Adoncques 
luy  souvint  des  beaux  miracles  que  faisoit 
Madame  sainte  Katherine  de  iour  en  iour  ; 
et  tantost  couppa  les  talons  pour  yssir 
plus  aysement  des  fers  ;  et  après  qu'il  eut 
couppé  ses  talons ,  et  qu'il  se  fut  delferré , 
il  saillit  par  une  fenestre  dedans  la  rivière 
de  Rile,  près  la  mer,  et  s'en  vint  sain  et 
en  bon  point,  sans  empeschement  ne  en- 
tombres.  Et  ainsi  est  eschappé  la  mercy 

Dieu,  et  la' glorieuse  vierge  Marie,  et 
Madame  sainte  Katherine.  Et  ainsi  le  dit 
a  affermé  estre  vray  en  la  présence  de 
messire  Georges  Guiot ,  prestre ,  et  frère 
Pierre  Queroan ,  gardes  de  ceste  présente 
chapelle,  et  Guillaume  Guerrier,  Pierre 
Gornabel,  et  pluseurs  aultres  presens. 


XXX. 

(  Année  1443.  ) 

Symon  Loys ,  parroissien  de  saint  Mar- 
tin d'Orvillier ,  ou  dyocese  d'Amiens ,  est 
venu  céans  en  pèlerinage ,  disant  que  en 
alant  au  secours  du  roy  de  Hongrie,  luy 
et  pluseurs  aultres  en  sa  compaignie, 
furent  prins  des  Sarrazins  par  l'espace 
de  xvi  ans,  et  estoient  enferrez,  comme 
esclaves,  par  les  iambes  et  par  les  couls. 
Si  leur  souvint  des  beaux  miracles  de 
Madame  sainte  Katherine.  Et  si  tost  que 
ils  se  y  furent  vouez,  les  fers  que  ils 
avoient  aux  iambes  et  les  colliers  de  fer 
qu'ilz  avoient  aux  coulz  leur  cheurent  in- 
continent. Et  ainsi  s'en  vindrent  seure- 
ment  sans  trouver  aucun  empeschement. 
Et  se  rendit  ledit  Loys  en  ceste  chapelle 
le  second  iour  du  moys  d'octobre,  l'an 
mil.  cccc.  xliii.  pour  remercier  Dieu  et 
Madame  sainte  Katherine  de  la  grâce  que 
faite  luy  a.  Et  disant  aussi  que  six  mois  a 
que  luy  et  ses  compaignons  se  vouèrent 
a  la  dite  vierge  glorieuse.  Et  tout  ce  que 
dessus  est  dit  a  iuré  estre  vray  en  la  pre- 

sence  de  messire  Georges  Guiot ,  prestre , 
frère  Pierre  Queroan,  gardes  de  ceste 
chapelle,  messire  lehan  Quentin,  prestre, 
et  pluseurs  aultres. 


XXXI. 

(  Année  i444.  ) 
Le  xiiie  iour  du  moys  de  iuing ,  l'an  mil. 
cccc.  xliiii.  est  venu  en  ceste  présente  cha- 
pelle ung  des  archiers  de  Monseigneur  le 
Daulphin ,  nommé  lehan  Oquilhe ,  natif  de 
la  parroisse  de  saint  Guidas  du  bois,  en 
l'evesché  de  Nantes,  en  Bretaigne.  Lequel 
fut  prins  des  Anglois  et  mené  prisonnier  a 
la  Rivière  de  Thibouville ,  et  fut  mis  en  ung 
seps  si  grant,  si  merveilleux  et  si  pesant 
qu'il  falloit  quatre  hommes  a  le  mectre 
dehors  et  dedans.  Et  luy  estant  en  celle 
prison,  il  luy  souvint  de  Madame  sainte 
Katherine ,  a  laquelle  il  se  voua  et  recom- 
manda. Et  au  plus  tost  qu'il  s'y  fut  voué  et 
recommandé ,  il  s'en  sortit  hors  desdiz  fers 
et  de  la  dite  prison  sans  ce  qu'il  se  feist 
aucun  mal.  Et  passa  les  fossez  de  la  dite 
place  qui  estoient  tous  plains  d'eaue  et  si 
parfonds  que  c'estoit  une  grant  merveille. 
Ainsi  est  venu  ledit  lehan  acomplir  son 
veu  et  faire  son  pèlerinage.  Et  a  dit  et  iuré 
les  choses  dessus  dites  estre  vrayes,  presens 
messire  Georges  Guiot,  prestre,  et  frère 
Pierre  Queroan,  gardes  de  cette  chapelle, 
et  pluseurs  aultres. 

XXXII. 

(  Année  1444.  ) 

Le  mardi  d'après  la  feste  Dieu  l'an  dessus 
dit  mil.  cccc.  xliiii.  vint  céans  lehan  Pré- 
vost, escuier,  rendre  grâces  a  Dieu  et 
a  Madame  sainte  Katherine.  Lequel  fut 
frappé  d'une  coulevrine  par  l'os  de  la 
iambe,  et  ne  povoit  on  trouver  remède 
de  le  garir,  car  la  pierre  de  la  dite  cou- 
levrine estoit  demourée  dedans  la  iambe 
dudit  escuier.  Tantost  après  monta  ledit 
escuier  sur  son  cheval ,  et  se  voua  a  Dieu , 
à  Nostre  Dame ,  et  a  Madame  sainte  Ka- 
therine de  Fierbois.  Et  avant  qu'il  eut 
chevauché  une  lieue,  la  dite  pierre  vint 
et  se  yssit  par  la  ou  elle  estoit  entrée,  et 
cheut  a  terre.  Et  ainsi  la  mercy  Dieu  et 
Madame  sainte  Katherine  il  fut  gari  tout 
sain;  et  ce  a  dit  et  affermé  estre  vray, 
presens  messire  Georges  Guiot,  prestre, 
frère  Pierre  Queroan ,  gardes  de  ceste 
chapelle,  Guillaume  Guerrier,  et  pluseurs- 
aultres. 

XXXIII. 

(  Année  1445.  ) 

L'an  mil.  cccc.  xl.  cinq,  ou  moys  de 
septembre,  Merigon  de  la  Chapelle,  du 
pais  de  Piregort,  dit  et  afferma  par  son 
serment  que  il  estoit  prisonnier  aux  An- 
glois  en  la  ville  de  Rouan ,  et  demandoient 
lesdits  Anglois  au  dit  de  La  Chapelle  cent 
saluz  d'or.  Le  dit  de  La  Chapelle  ce  voyant 
consideroit  qu'il  avoit  demouré  cinq  ans 
en  la  dite  prison ,  et  aussi  consideroit 
qu'il  ne  pourroit  poyer  la  dite  ranson,  et 
pensoit  de  iour  en  iour  comment  il  pour- 
roit eschapper  de  la  dite  prison  ou  il  estait 
en  fers  et  en  seps.  Adoncques  luy  va  sou- 
venir des  beaux  miracles  que  Dieu  faisoit 
a  la  requeste  et  prière  de  Madame  sainte 
Katherine  de  Fierboys,  et  ainsi  se  recom- 
manda a  Dieu  et  a  Madame  sainte  Kathe- 
rine. Et  tantost  qu'il  s'y  fut  recommandé 
et  voué ,  il  s'en  saillit  sain  et  sauf  hors  de 
la  dite  prison  ,  ou  il  estoit ,  sans  poyer 
riens  de  la  ranson  que  lesdiz  Anglois  luy 
demandoient.  Et  est  venu  céans  rendre 
grâces  a  Dieu  et  a  Madame  sainte  Kathe- 

rine,  et  acomplir  son  veu  et  pèlerinage, 
sans  trouver  en  chemin  aucun  empesche- 
ment.  Et  tout  ce  a  dit  et  affermé  estre  vray, 
en  la  présence  de  frère  lehan  Dan  et  de 
messire  Georges  Guiot,  prestre,  gardes 
de  ceste  chapelle ,  et  de  messire  Estienne 
lourdain ,  Guillaume  Pigeon ,  et  pluseurs 
aultres  presens. 

XXXIV.  - 

(  Année  1445.  ) 
Le  premier  iour  d'avril  l'an  dessus  dit 
(mil.  cccc.  xl.  cinq.  )  vint  céans  en  pèle- 
rinage ung  nommé  Gachie  de  Blazon,  le- 
quel dit  et  raconta  le  miracle  qui  luy  estoit 
avenu  a  la  iournée  des  Souisses.  Lequel  fut 
blessé  tellement  qu'il  cuidoit  estre  mort, 
car  il  fut  blecié  en  une  des  cuisses  en  sept 
lieux ,  et  en  l'autre  cuisse  en  deux  lieux  ; 
et  emmy  la  iointe  du  braz  au  coude  qui  fut 
trenchié  d'une  guserme,  qui  lui  rompit 
avant  bras  et  garde  bras  ;  item ,  en  la  iointe 
de  la  main  trenchié  en  deux  lieux  ;  et  sur 
le  nés  en  deux  lieux.  Et  ainsi  comme  il 
estoit  en  celle  bataille  en  paine  et  souf- 
france ,  tousiours  se  recommandoit  a  Dieu 
et  a  Madame  sainte  Katherine.  Et  de  la 
compaignie  ou  il  estoit ,  qui  estoit  de  Lau- 
donnet ,  ne  eschappa  que  luy  ;  car  lesdiz 
Souisses  tuèrent  tous  les  autres  de  la  dite 
compaignie.  Et  a  dit,  iuré  et  affermé  le  dit 
Gachie  tout  ce  estre  vray ,  en  la  présence  de 
messire  Georges  Guiot,  prestre,  et  de  frère 
lehan  Dan,  gardes  de  ceste  chapelle,  de 
messire  Estienne  lordain,  prestre,  Thomas 
Brieuc,  cierger,  et  pluseurs  aultres. 

XXXV. 

(  Année  1445.  ) 

Le  xiiii^^  iour  de  mai,  mil.  cccc.  xl.  cinq. 
Estienne  Bouchart ,  canonnier  du  Roy 
nostre  sire,  demeurant  a  Tours,  en  la 
parroisse  de  saint  Saturnin ,  vint  en  ceste 
chappelle  rendre  grâces  a  Dieu  et  a  Ma- 
dame sainte  Katherine.  Dit  et  afferme  que, 
le  xiiie  iour  de  febvrier  derrenier  passé,  luy 
et  lehan  Salmon ,  demeurant  a  Poitiers , 
en  la  parroisse  saint  Estienne ,  en  allant  a 
Paris ,  furent  prins  de  troys  compaignons 
de  guerre  qui  avoient  chascun  une  jave- 
line en  la  main  et  estoient  très  bien  mon- 
tez ;  et  fut  entre  Dourdan  et  Auneau.  Et 
tantost  qu'ils  tindrent  les  dessusdiz,  ils 
les  bandèrent  et  leur  lièrent  les  mains  pai* 
derrière,  et  les  piez  ;  et  les  couchèrent 
tous  envers ,  et  les  despoillerent  tous  nuz . 
et  leur  estèrent  tout  ce  qu'ils  avoient, 
comme  or,  argent,  vestemens  et  chevaulx. 
Et  ce  fait ,  ils  demandoient  l'un  a  l'autre 
se  ilz  les  tueroient.  Et  mist  l'ung  des  lar- 
rons la  dague  contre  la  gorge  dudit  Bou- 
chart pour  le  cuider  tuer.  Lequel  Bon- 

chart  luy  pria  qu'il  eust  mercy  de  son 
asme,  car  il  n'estoit  pas  en  bon  point  de 
mourir  ;  lequel  ne  luy  peut  oncques  mal 
faire.  Adoncques  eulx  voyant  estre  en  péril 
de  mort  se  recommandèrent  en  leur  cueur 
a  Dieu  et  a  Madame  sainte  Katherine 
qu'elle  les  voulsist  ayder.  Et  aussi  tost 
que  ils  se  furent  recommandez  a  Dieu  et  a 
la  glorieuse  vierge ,  incontinent  les  larrons 
s'enfouyrent.  Et  demourerent  lesdiz  Bou- 
chart  et  Salmon  sur  le  champ  tous  liez 
assez  loing  l'ung  de  l'autre ,  ung  buisson 
entre  deux  ;  et  parlèrent  l'un  a  l'autre ,  et 
se  vouèrent  a  celle  heure  a  eulx  rendre  en 
ceste  présente  chapelle,  et  paravant  se  y 
estoient  vouez  en  leurs  cueurs  :  car  ils 
n'osoient  parler  pour  doubte  que  lesdiz 
larrons  les  tuassent.  Et  incontinent  ledit 
Salmon  se  deslia  et  desbenda,  et  vint 
deslier  le  dit  Bouchart.  Ainsi  le  dit  Bou- 
chart  est  venu  céans  le  iour  et  an  dessus- 
diz  pour  acomplir  son  veu  et  promesse. 
Et  a  donné  deux  beaux  chandeliers  de 
noble ,  belle  et  honneste  façon  au  service 
de  céans.  Et  a  iuré  et  affermé  par  la  foy 
et  serment  de  son  corps  tout  ce  que  dessus 
est  dit  estre  vray,  en  la  présence  de  frère 

lehan  Dan  et  messire  G^eorges  Guiot , 
prestres,  gardes  de  céans,  lehan  Lemaire , 
Pierre  Bordau,  barbier,  etpluseursaultres. 

XXXVI. 

(  Année  1443.  ) 
Le  iiiie  iour  du  moys  d'octobre  l'an 
dessus  dit  mil.  cccc.  xl.  cinq.  Jehan  de 
Espinefort,  natif  du  pais  de  Bretaigne, 
de  la  paroisse  de  Languedic,  vint  céans 
rendre  grâces  et  merciez  a  Madame  sainte 
Katherine  pour  le  grant  miracle  que  Dieu 
luy  a  fait  a  la  requeste  et  prière  de  la  dite 
glorieuse  vierge.  Dit  ainsi  le  dit  d'Espine- 
fort  que  ou  moys  de  ianvier  derrenier 
passé,  qu'il  estoit  ou  pais  d'Allemaigne 
en  une  maison ,  luy  et  ses  compaignons , 
et  eulx  estant  en  la  dite  maison ,  vindrent 
les  Alemans  pour  leur  courir  sus ,  a  luy 
et  a  ses  compaignons.  Et  luy  voyant  estre 
en  si  grant  péril  de  mort,  il  se  recom- 
manda très  dévotement  a  Madame  sainte 
Catherine,  et  si  tost  qu'il  s'y  fut  recom- 
mandé, ne  les  sceurent  ne  ne  peurent 
oncques  trouver,  ne  leur  faire  mal.  Aitisi 
est  venu  acomplir  son  voiage.  Et  a  dit, 
iuré  et  affermé  ce  estre  vray,  en  la  pré- 
sence de  messire  Benoist  Pinart,  Estienne 
lordain,  Messire  Guiot,  prestre,  gardes 
de  ceste  chapelle ,  et  pluseurs  aultres 
personnes. 

XXXVII. 

(  Année  1445.  ) 

Item  le  viie  iour  du  moys  d'octobre  l'an 
comme  dessus  (mil.  cccc.  xl.  cinq.)  Orva, 
héraut  de  monseigneur  d'Albret,  est  venu 
céans  louer  et  mercier  Madame  sainte  Ka- 
therine du  beau  miracle  qu'elle  luy  a 
fait,  c'est  assavoir  que  luy  et  deux  autres 
compaignons,  estans  ensemble  en  Alle- 
maigne,  furent  prins  des  Almans.  Les- 
queulx  Almans  les  vouloient  tuer  ou  noyer  ; 
et  de  fait  tuèrent  ses  deux  compaignons 
devant  luy  :  ainsi  demoura  le  derrenier. 
Adoncques  il  les  pria  et  requist  a  ioinctes 
mains  qu'il  leur  pleust  luy  donner  espace 
de  soy  confesser  et  d'avoir  cognoissance 
de  son  créateur.  En  ce  faisant,  il  se  sou- 
vint des  grands  miracles  que  faisoit  Ma- 
dame sainte  Katherine ,  et  très  dévotement 
et  de  bon  cueur  se  recommanda  a  elle.  Et 
tantost  qu'il  s'y  fut  recommandé,  lesdiz 
Allemans  ne  le  tuèrent  point,  mais  le 
misdrent  à  ranson.  Ainsi  venu,  comme 
dit  est,  acomplir  son  veu.  Et  a  dit,  iuré, 
et  affermé  ce  estre  vray  en  la  présence  de 

Messire  Georges  Guiot,  prestre,  et  frère 
lehan  Dan ,  gardes  de  céans ,  et  de  mes- 
sire Estienne  lordain  et  Guillaume  Pigeon , 
prestres,  et  aultres.  ^ 

XXXVIIL 

(  Année  1446.  ) 

Le  xiiie  iour  du  moys  de  iullet,  l'an 
mil.  cccc.  xl.  et  six.  lehan  Fary,  natif 
d'Escosse ,  ménestrel  du  roy  nostre  sire , 
est  venu  céans  en  pèlerinage ,  et  a  dit  et 
affermé  par  son  serment  que  ung  des 
serviteurs  de  la  fructerie  du  roy,  se  esba- 
toit  d'ung  arc,  et  tiroit  avecques  les  ar- 
chiers  du  roy.  Toutesfois  en  tirant  la  flèche 
du  dit  serviteur  vint  frapper  le  dit  Ménes- 
trel ,  et  entra  la  dite  flèche  bien  deux  doiz 
emmy  la  teste.  Et  lors,  se  voyant  ainsi 
blecié ,  se  recommanda  a  Madame  sainte 
Katherine.  Ainsi  est  venu  céans  le  dit 
ménestrel,  sain  et  en  bon  point.  Et  a 
aportée  la  dite  flèche,  et  l'a  fait  mectre 
en  une  teste  de  cire,  pesant  demye  livre 
de  cire.  Et  a  dit  ce  et  iuré  comme  dit  est 
estre  vray,  en  la  présence  de  messire 
Guillaume  Pigeon ,  Guillaume  Galerneau , 
prestres,  frère  lehan  Dan,  et  messire 
Georges  Guiot ,  gardes  de  céans ,  et  plu- 
seurs  aultres. 

XXXIX. 

(  Année  1446.  ) 

Le  xiiie  iour  d'aoust  l'an  mil.  cccc.  xl. 
et  six.  est  venu  céans  en  voiage  ung  ap- 
pelé lehan  Hus,  de  la  parroisse  de  Quessay, 
en  l'evesché  de  saint  Briou  des  Vaux .  Lequel 
a  dit  et  affermé  par  son  serment  qu'il  estoit 
ou  pais  d'Almaigne ,  en  la  compaignie  de 
Maturin  Lescouet,  au  lieu  nommé  Vau  de 
Lièvre.  Et  si  furent  la  rencontrez  des  Al- 
mans .  a  l'issue  d'ung  passage ,  et  tuèrent 
lesdiz  Almans  tout  ce  qu'ils  peurent  ren- 
contrer. Et  quant  le  dit  lehan  Huz  vit  que 
luy  et  ses  compaignons  furent  les  plus 
febles ,  il  se  recommanda  a  Dieu  et  a  Ma- 
dame sainte  Katherine ,  et  qu'il  la  vendroit 
gracier  et  mercier  céans.  Et  incontinent 
qu'il  eut  sa  prière  faite  et  recommanda- 
tion, il  trouva  manière  de  se  eschapper 
en  ung  boys ,  et  dit  qu'il  pense  et  est  bien 
seur,  que  s'il  ne  se  fust  recommandé  a  Dieu 
et  a  Madame  sainte  Katherine ,  qu'il  y  fust 
mort  comme  les  autres.  Et  ainsi  que  dessus 
est  dit,  l'a  iuré  et  affermé  estre  vray,  en 
la  présence  de  messire  Estienne  lordain, 

lelian  Perrin ,  prestres ,  frère  lehan  Dan , 
messire  Georges  Guiot,  prestres,  gardes 
de  céans ,  Golin  de  la  Fontaine ,  et  pluseurs 
aultres. 

XL. 

(  Année  1446.  ) 

Le  xxe  iour  du  moys  de  septembre  l'an 
mil  cccc.  xl.  et  six.  est  vemi  en  pèlerinage 
ung  appelé  lehan  Mercier ,  natif  de  la  par- 
roisse  de  Brive  la  Galliarde ,  en  l'evesché 
de  Limoges,  lequel  est  venu  gracier  et 
mercier  Madame  sainte  Katherine  du  beau 
miracle  que  Dieu  luy  a  fait  a  la  requeste 
et  prière  de  la  dite  glorieuse  vierge.  Dit 
ainsi  le  dit  lehan  qu'il  fut  prins  des  An- 
glois  auprès  de  Melun  sur  Saine.  Et  quant 
ils  l'eurent  prins ,  ils  le  menèrent  a  Mante 
sur  Saine ,  et  le  misdrent  en  fers  par  les 
mains  et  ou  sep  par  les  piez ,  en  une  tour 
terriblement  forte,  en  laquelle  tour  il  a 
esté  xviii  moys.  Adoncques  luy  estant 
tourmenté  et  en  voye  de  toute  perdicion 
de  corps  et  de  membres,  luy  vint  a  mé- 
moire et  a  souvenance  de  soy  recom- 
mander a  Madame  sainte  Katherine  de 
Fierboys  ;  et  très  dévotement  se  y  recom- 
manda. Et  tantost  qu'il  s'y  fust  recom- 
mandé ,  il  trouva  manière  de  se  defferrer, 
et  mettre  hors  du  sep  ou  il  estoit.  Et,  ce 

ïait ,  il  ouvrit  l'uys  de  la  tour  en  laquelle 
il  estoit  en  prison.  Et  print  la  corde  d'ung 
puiz  qui  estoit  auprès,  et  se  descendit 
sans  qu'il  trouvast  aucun  empeschement. 
Ainsi  est  venu  céans  comme  dessus  est 
dit ,  et  ce  a  iuré  estre  vray,  en  la  présence 
des  gardes  de  céans,  messire  Estienne 
lordain,  Guillaume  Pigeon,  Jehan  Pes- 
cheloche,  prestres,  et  pluseurs  aultres. 


FIN. 


Tours.  —  Impr.  Mame. 


